Dek Mignon - Wikimammenn\nA. Lefournier ha Ian Salaun, 1889 (p. 489-491)\n◄ Ar poder faeüs Dek Mignon Marvaillou ►\nEur musulman pinvidik braz, hanvet Kader, n’en doa nemet eur map. Ar map-ze, hanvet Saïd, o velet kement a zanvez dezhan, a daole aour hag arc’hant a leiz he grabanou, a zeou hag a gleis. He dad a garie kement he vap, ma hen leze da ober ar pez a gare ; gouscoude en devoa nec’h o velet pe ger prodig oa, hag o veza coezet clanv, e sonjaz oa deut ar mare dezhan da rei kentel d’he vap. Her gelver a reas-ta, hag e lavaras dezhan :\n— Va map, pe gen doun bennak ma ve eur puns, pegement bennag a zour a ve enhan, a fors da denna anezhan, hen dizec’her ; ar ialc’h a c’houlonderer c’hoas buanoc’h. Oc’h ho kuelet o rei, em euz aoun na deufac’h da baour goude m’am eus labouret epad va buez evit pellaat ar baourentez diouzoc’h, rak me he anavez, ar baourentez zo casaüs.\n— Va zad, eme Said, ho rebechou a ra poan din ; gouzout a rit n’en em roan na d’an dizurs na d’ar c’hoariou. Ma roan calz eo evit caout mignoned ; ha n’oc’h eus-hu ket lavaret din cant guech ne voa tenzor ebet ker presiuz hag eur mignon fidel ?\n— Hel lavaret a ran c’hoaz, ha mar oc’h eus gallet, gant an oll arc’hant oc’h eus dispignet, caout eur guir vignon, ne ran mui rebech ebet deoc’h.\n— Eur mignon, va zad ? lavarit dek-ta ! ia dek mignon am euz aze hag a ve prest da rei ho danvez hag ho buez evidon.\n— Eurusoc’h oc’h neuze egedonme, eme an tad ; epad pevar ugent vloas n’em eus gallet caout nemet eur mignon hag a c’heljen fiziout enhan. Hogen ha sur oc’h-hu euz ar vignoned-ze ? Ma ho lacafac’h en amprou, ho guelfac’h marteze o trei kein deoc’h.\nSaïd a glaske difen he vignoned. Kader avad a lavare ato ne grede ket e vijent mignoned fidel. En em glevet a rejont eta d’ho lacat en amprou. Saïd a lazaz eul leue, a lakeaz al leue-ze en eur zac’h hag a ieas ganthan da amprou he vignoned.\nMont a ra-ta dindan nos da di unan euz he vignoned. Hema a deu a brez da zigeri dezhan, a ziskuezaz eur joa vraz oc’h he velet, hag a c’houlennas diganthan petra a c’helle da ober evit renta servich dezhan.\n— Va mignon, eme Saïd, eur servich am eus da c’houlen diganeoc’h hag a vezo talvoudek braz evidon. Savet ez eus tabut etre eun den iaouang ha me, hag em euz he lazet ; ema he gorf ganhen ama er zac’h, hag ho pedan d’am zicour d’he guzet.\n— Den reuzeudik, eme egile, muntrer ! kea alesse buan, ha tec’h… hag e serraz he zor.\nSaïd a ia da di eur mignon all. Hema a reaz evel ar c’henta, hen digemeras la ouen ken n’en doa clevet euz a betra ez oa menek. Neuze ive e chenchas min hag en em zisc’hreas buana ma c’helle euz ar muntrer.\nMignoned Saïd a reaz oll dezhan evelse an eil goude egile. Unan a roaz ali dezhan da deleur he zam er ster ; eun all her gourdrouzas d’hen discuil d’ar justis ma na dea ket buan euz he di ; nicun avad ne asantaz he zicour da guzet ar c’horf, oll o devoa aoun na vije credet o doa kemeret perz e torfet ho mignon.\nSaïd a zistroas neuze da di he dad ;\n— Ahanta, n’em oa me ket lavaret dit ? eme Kader. Brema e velez petra a zo da fiziout e mignoned ! Me, evel am eus lavaret dit, n’em eus bet hed va buez nemet eur mignon, Ali. Kea d’he gaout ive, ha me zo sur, abalamour din-me, e raio dit guel- loc’h eget o deus great da vignoned da unan.\nSaïd a ieas da di Ali. P’en doa contet dezhan he afer, Ali a lavaras dezhan, deut buan en ti, ne ket bez e ve ar justis var ho lerc’h, ar pez zo da ober eo cuzet hoc’h unan ken na vezo guelet. Marteze en em lacan e danjer evit ho sicour, mes ne zilezin ket map va mignon.\nEvel a veler, ar vignoned fidel zo rouez.\nAdtapet diwar « https://br.wikisource.org/w/index.php?title=Dek_Mignon&oldid=162801 »\nKemmoù diwezhañ degaset d'ar bajenn-mañ d'an 1 Mez 2020, da 14:02.


Lovisa von Burghausen - Wikipedia\nLovisa von Burghausen\nLovisa von Burghausen (1698, Narva – 20 a viz Genver 1733) a oa ur Svedadez a skrivas hec'h eñvorennoù evel prizoniadez ha sklavez e Rusia goude Brezel Bras an Hanternoz.\nGwerzhet e voe meur a wech a-raok adkavout he frankiz ha brudet bras e voe hec'h istor.\nPêr Iañ Rusia o sioulaat e soudarded goude kemer Narva e 1704, gant Nikolay Sauerweid, 1859\nSveden hag he zrevadennoù en Europa e 1658.\n2 Kentañ mestr\n3 Eil mestr\n4 Trede mestr\n5 Sklavez dindan dec'h\n6 He buhez goude\n7 Hec'h istor en hec'h amzer\nGanet e oa Lovisa e kêr Narva en Estonia, a oa ur broviñs eus Impalaeriezh Sveden da neuze. Merc'h e oa da Gustaf von Burghausen ha da Margareta von Brundert, peder c'hoar he doa. He zad en doa kemeret perzh e difenn Narva pa voe kemeret gant ar Rused e 1704. Pa oa ar soudarded o lakaat kêr en arigrap e voe tapet Lovisa, ha hi 6 vloaz, gant ur soudard rus, skrapet digant he ziegezh. Kustum e oa ar soudarded da laerezh tud, d'ober sklaved anezhe, ha d'o gwerzhañ goude e marc'hadoù en o bro. Kalz tud eus Narva, Svediz pe Estoniz, a voe gwerzhet e Rusia pe turki. Ar brudetañ sklavez a'r seurt-se eo Katelin Iañ, a voe impalaerez. Tud ha c'hoarezed Lovisa a voe prizoniet ha kaset da Siberia.\nWar o hent da gamp an arme rus e fellas d'ur soudard all kemer anezhi, hag e lavaras an hini kentañ e oa en sell d'he reiñ d'e gabiten. Hag ar soudard all d'he gloazañ gant un taol sabrenn en he bruched. Ma semplas ar plac'h. Disemplañ a reas en un deltenn, gouelañ ha garmal, gervel he mamm ken e raoulias he mouezh ha ma kollas hec'h anaoudegezh.\nAr priñs Anikita Ivanovitch Repnin, kentañ mestr Lovisa.\nDimitrie Cantemir, eil mestr Lovisa.\nKaset e voe da Voskov ha roet evel prof d'ar jeneral ha priñs Anikita Repnin. Kaset e voe d'ur gouent da vezañ savet er feiz reizhkredennek met peogwir ne gomprene ket ruseg e veze bazhataet war zigarez ma oa paganez a nac'he treién ouzh ar gwir zoue. A-benn trei miz e voe laosket da vont kuit a drugarez da vamm ar priñs, ar briñsez trederannerez, a oa ken tener hag ur vamm outi. met gwreg ar priñs, ar briñsez Prascovia Narischkyn, a gave dezhi e spie anezhi evit he gwaz, hag a rae vil dezhi. ur wech e lakas stagañ Lovisa dre he zreid, ha marvet e vije ar plac'hig paneved ma voe saveteet gant ar briñsez kozh. Kaset e voe gant tiegezh ar priñs da Ukraina e 1709 da welout soudarded arme Sveden o kerzhout evel prizonidi ar Rused, ha goude o kemer perzh e trec'hlid an tsar Pêr Veur e Moskov. E 1710 e voe dimezet da kambrelan ar priñs, Johan, ur c'hrennard 16 vloaz, svedad a dad, prizoniad ivez ha savet er feiz reizhkredennek. Ur verc'h o doe hag a varvas a-benn 6 sizhun. E 1713 e varvas Johan, gloazet ma oa bet gant un tenn en e c'har e-pad un emgann en arme ar priñs. Er bloaz-se en-eeun, e voe gwelet ar priñs Dimitrie Cantemir, hospodar Moldavia, o tont da weladenniñ kêr Moscow gant e diegezh. degemeret e voent e ti Repnin, hag e wreg, Kassandra Cantacuzene, a roas un diamant d'ar briñsez Prascovia. Meiz a daolas ouzh Lovisa e lez ar briñsez, ha Prascovia a roas Lovisa neuze d'ar briñsez Cantemir d'he zrugarekaat eus an diamant.\nMervel a eure ar briñsez Cantemir er bloavezh-se, ha Lovisa a voe kontammet gant gwreg baraer al lez a felle dezhi kaout karg Lovisa evit he merc'h, ha saveteet e voe gant ar vedisined. Pan eas ur c'habiten armenian da c'houlennet dorn Lovisa digant ar briñs e tec'has ar plac'h yaouank, aliet ma oa bet gant ur Svedadez o labourat el lez, hag ez eas da glask repu da di ur marc'hadour saoz e karter alaman Moskov. Gantañe voe kaset da Arc'hangelsk da vout kelennet er relijion brotestant ha da zeskiñ alamaneg. A-benn seizh sizhun e voe flatret gant ur c'hemener alaman ha harzet gant ar polis rus, ha kaset en-dro d'ar priñs Cantemir ? Chadennet e voe he daouarn hag he daoudroad, tachoù a oa bet plantet en he botoù, dezhi da gaout poan o vale, ma teuas he zreid ha divhar da goeñviñ. Lakaet e voe da gannañ ar c'houez en ur gegin ken yen ma veze goloet he divvrec'h a skorn. Panevet da verc'hed ar priñs, Maria Cantemir ha Smaragda, e vije bet marvet gant an anoued: gwerzh-butun a roent d'ar gward evit gallout lakaat pilhoù en-dro d'he chadennoù da virout da ober trouz, hag e lakaent anezhi da gousket en o c'hambr da noz.\nE 1714 ez eas ar priñs Cantemir da Sant-Petersbourg hag e laoskas e diegezh dindan evezh ur soudard, ar c'habiten Iwanof hag e wreg. Gwreg Iwanof a gasas Lovisa ha div sklavez all, an eil a Finland hag eben a Narva, da Voskov da varc'had ar sklaved, hag e werzhas anezho. Ar Finlandadez a voe gwerzhet d'un Armenian, plac'h Narva d'ur c'hloareg rus, ha Lovisa d'ur marc'hadour turk evit un tamm damask, un aveler, hag un tamm arc'hant. Lakaet e voe gant marc'hadourezh war stlejell ar marc'hadour, gant an tapisoù da werzhañ, gourdrouzet ha prometet bazhadoù dezhi ma huche, ha kaset war-du Tobolsk, du-hont e Siberia.\nE-pad ar veaj e voe gwelet Lovisa o ouelañ en unostaleri gant ur c'hloareg rus yaouank, hag a c'houlennas diganti perak e ouele. Hzahi da gontañ hec'h istor, hag eñ da vont da ziskleriañ an doare da voivod Solikamsk. E Solikamsk e voe goulennataet an Turk gant ar voivod, ha laosket da vont pa lavaras an Turk e oa ur Rusez kozh an hini a oa gantañ. Kuitaat a rejont Solikamsk eta hep gouzout e oa er gêr-se en-eeun edo tud Lovisa, dalc'het eno evel prizonidi-brezel.\nE ti an Turk e Tobolsk e voe lakaet Lovisa war al labour, ha labour kalet e oa, ha bazhataet e vez seul wech ma rae an disterañ fazi gant ar skuizhnez. Tobolsk koulskoude a oa ur gêr e Siberia ma oa kalz a brizonidi-brezel svedat hag a c'halle bevañ eno eno frankiz. Anaoudegezh a reas Lovisa gant ur Svedadez hag a alias anezhi da vont e darempred gant al letanant svedat Magnus Vilhelm Sprengtporten; Sprengtporten a oa bet prizoniet en emgann Narva er memes amzer evel Lovisa, tec'het e oa, bet adprizoniet en emgann Poltava, kemeret penn un emsavadeg e Kazan ha bet bac'het seitek miz. Lovisa a lavaras goude e oa bet he salver brasañ, par da Zoue.\nSklavez dindan dec'hAozañ\nUn deiz e kuitaas ti an Turk da vont da brenañ seiz d'ar marc'had, hag ur gward ganti. Ar gward a voe sachet e sell war un abadenn sport, ha Lovisa a eas diwar e weled e-kreiz an engroez. Mont a reas da gaout Sprengtporten, a gasas anezhi da di e vignon Mattias Johan Reutercrona, hag eno e choas Lovisa kuzhet e-pad unnek sizhun. An Turk a embannas reiñ §100 eviti, ar polis a lakaas an ti dindan evezh, met Sprengporten a sikouras anezhi da dremen dirak ar warded o reiñ dezhi ur pakad dilhad hag o lavarout e oa e vatezh o kas dilhad da beñseliat da di ar c'hemener. Kaset e voe betek ti Christoffer Laudau, a voe furchet gant ar polis goude un diskleriadenn a-berzh ur vatezh hag he devoa c'hoant da gaout ar prof prometet, hag abalamour da se e rankas kuzhat tri deiz en dour dindan ur gibell er c'hav. Goude e voe kuzhet e meur a di. Ur wech e ti ur vaouez kar d'he mamm, Lovisa Patkull, hag a oa o chom en un ti hag a oa d'ar besgouarnour; un deiz e teuas ar besgouarnour ha Lovisa Patkull a reas dezhi mont er gwele o lavarout e oa he nizez hag e oa klañv.\nHarzet e voe Reutercrona ha Sprengtporten, diskred warne dre ma soñjed o devoa sikouret Lovisa da dec'hel, ma voe klasket an tu d'he c'has da Japantskin, hag alese da Solikamsk, gant ur c'houer rus; mab ar c'houer, Stefan, a voe dalc'het e-keot-se, dre surentez, ha Lovisa a voe gwisket en paotr, ha hi kuit gant ar c'houer war e stlejell.\nEn ur gêriadenn e voe darbet dezhi bezañ lazhet a-greiz he c'housk gant kouerien a grede dezhe e oa mab un aotrou, treuzwisket. Degemennet e voe gant ur vatezh ha Lovisa da lammat e-maez an ti da vetek ar c'houer a oa o reiñ boued d'e gazeg, hag int d'ar stlejell ha kuit d'an daoulamm eus ar gêriadenn. E-pad an noz e rejont o diskuizh war lez an hent, ha presik goude e klevjont trouz ar gouerien war o lerc'h gant chas o harzhal. Dre chañs e oa erc'h oc'h ober ha golet e voe o roudoù.\nE Japantskin e voe graet war-dro Lovisa gant ar beleg svedat Anders Bergner; ur Svedadez a renk uhel Anna von Knorring, hag a oa o weladenniñ e Klinov, a zeuas a-benn da gaout un tremen-hent evit Lovisa evel pa vije nizez dezhi, hag int en hent a-gevret da Solikamsk, hag eno e voe kaset Lovisa da gaout he zud en drevadenn svedat gant ar beleg-arme svedat Christoffer von der Heide da zeiz Nedeleg 1718.\nHe buhez goudeAozañ\nLovisa a en em gave neuze hec'h-unan gant he zud pa oa dimezet he holl c'hoarezed da ofiserien. He zud a lakaas deskiñ diazezoù ar relijion luterian dezhi gant belegan drevadenn svedat, Lars Sandmark. E 1720 e voe rediet gant he zud da zimeziñ d'ar beleg, 30 vloaz koshoc'h egeti, ha hi da sentiñ evel ur bugel, emezi. Pa voe laisket ar brizonidi svedat da vont goude ar brezel e 1721 ez eas da Sveden gant he fried, ma voe-eñ anvet da berson Njurunda e Medelpad. Hervez testenioù eus an amzer e splanne an ti gant he madelezh ouzh an dud all. E 1729 e oa itañvezet. Addimeziñ a reas e 1731 d'ar person nevez, Petrus Sundberg. Mervel a reas divugel e 1733 abalamour d'he yec'hed chomet fall goude poanioù ar sklavelezh.\nSkrivet e voe buhez Lovisa von Burghausen gant "un den onest gwisket e beleg" diwarhe c'homzoù ha lennet e voe en hec'h obidoù. Hiziv emañ an danevell-se er Biografica e Riksarkivet, dihelldi broadel Sveden.\nHec'h istor en hec'h amzerAozañ\nKalz tud eus Sveden, Finland, pe eus ar broioù balt, maouezed ha bugale dreist-holl, a voe prizoniet gant ar soudarded rus ha gwerzhet evel sklaved e Rusia ha Turki goude, e-pad Brezel Bras an Hanternoz, ha dreist-holl goude seziz Narva e 1704.\nKalz anezho a voe gwerzhet e marc'had ar sklaved en Istanbul. Adalek Mezheven 1710 e veze kannad Sveden, Thomas Funck, o taremprediñ ar gwerzhadegoù sklaved en Istanbul da zasprenañ keodedourien svedat\nAn dud dasprenet gantañ a veze kaset moarvat da gamp Karl XII Sveden a oa e Moldavia. Gant ar roue svedat e tistrojont da Sveden goude.\nHervez feuremglev 1721 en doa divizet an tsar rus leuskel an holl brizonidi svedat da vont d'ar gêr, nemet ar re a oa troet ouzh ar relijion reizhkredennek rus, dre ma oa dezhañ evel bezañ keodedourien rus; hag evel ma oa bet rediet ar sklaved svedat da heuliañ ar feiz reizhkredennek gant o mistri rus e voent dalc'het e Rusia.\nIstor Lovisa von Burghausen eo an hini anavezetañ eus an holl vaouezed a oa bet sklavezet er brezel-se.\nAlf Åberg: "Karolinska Kvinnoöden" (Planedennoù maouezi en amzerioù ar rouaned Charlez) (sv)\nAlf Åberg: "Fångars elände. Karolinerna i Ryssland 1700-1723" (The misery of prisoners. The Carolinians in Russia 1700-1723) (sv)\nAdtapet diwar « https://br.wikipedia.org/w/index.php?title=Lovisa_von_Burghausen&oldid=1848763 »\nDernière modification le 30 Gwe 2019, à 05:44


Pajenn:Almanak Breiz Izel (1872).djvu/33 - Wikimammenn\nPajenn:Almanak Breiz Izel (1872).djvu/33\nha brezelour mad, a be-hini hon eûz lâret huelloc’h ur gir, ar jeneral Trochu, ur breton. Hanvet neuze da vestr braz, gant ann holl, a-baoue ma ’z eo em rentet Paris, a zo bet lâret kalz a drouk anezhan, met eneb ar gwir (injustement). Ar Jeneral Trochu, mar karet, n’hen eûz ket grêt holl ar pez a c’hortoemp anezhan ; n’hen eûz ket kaset ar Prusianed eûz a endro da Baris, ha grêt d’ezhe distrei d’ho bro : met piou hen divije grêt ar burzud-se, er poent ma oamp neuze ? Nikun. he mar a-bed. Met grêt hen eûz he dever, o tifenn Paris, beteg ann diweza tamm bara, hag ar pez n’hen eûz ket grêt, den all a-bed n’hen divije gallet ober.\nD’ar c’houlz-se, unan hon armeou a oa dalc’het indann mogerou Metz, hag eben a oa bet kemeret (faite prisonniere) en Sedan, ha kaset d’ann Allmagn. Na oa ken kalz a chanz neuze da c’hounid. — Da betra derc’hel da ober ar brezel koulzgoude ? Na vije ket bet guelloc’h ober ar peuc’h doc’h-tu ? a lârfet, marteze. — Ia, ober ar peuc’h a vije bet mad, se zo gwir, met ar Prusianed na ioullent ket hic’h ober ; ho divizou (conditions) a oa re c’haro evit galloud beza digomerret hep mez ha disenor evidomp. A-baoue dispac’h (révolution) ar bevar a viz Gwengolo, ar Republikaned a oa en penn ar gouarnamant, ha n’eo ket hi ho defoa disklêriet ar brezel, met ur wez disklêriet, na ioullent ket eûz a ur peuc’h mezuz evit 8ar Republik hag ar vro holl. Koulzgoude evel ma oa ar Franz a dlee paea evit sotoniou he mestr, hec’h anavejont penoz ez oa dleet d’ezhi paea dispigno ar brezel d’ar Prusianed, hag a lârjont ez oant prest da sina un armistiz. gant ma larje ar Prus na ioule kemer tamm a-bed eûz douar ar Franz. Met ann otro Bismarck a lâraz penoz na sinje ket a armistiz, nemet roët a vije d’ezhan ar gêriou Strasbourg ha Toul, pere na oant ket kemerret c’hoaz, hag ur fort pe daou endro da Baris. Kement-se ne c’halle ket beza grêt, d’ar c’houlz-se (ar 15 a viz Gouere), hep mez ha disenor evidomp, hag ann otro Jules Favr, pehini a oa êt da gavoud ar roue Guillaume hag ann otro Bismarck, da gastel Ferrières, evit esa em glewet gant-he, — a lâraz na vije grêt netra neuze, hag a zistroaz da Baris, hag hen trist braz.\nMet, a lâro c’hoaz unan bennag, ar pez a c’houlenne d’ar c’houlz-se Bismarc’h ha he roue, hon eûz rinket da rei diwezatoc’h, ha kalz muioc’h zoken, hag evel-se, pegement a boaniou, a dispignou hag a\nwaleuriou evit netra !\n↑ Un armistiz a zo ur pennad amzer, — peurvia bêroc’h evit hirr, roët euz ann daou du evit em glewet war un dra bennag, hag e keit-se a paoues ar brezel.\nAdtapet diwar « https://br.wikisource.org/w/index.php?title=Pajenn:Almanak_Breiz_Izel_(1872).djvu/33&oldid=118969 »\nKemmoù diwezhañ degaset d'ar bajenn-mañ d'an 9 Eos 2018, da 05:41.


An oksigen zo un elfenn gimiek e skourr ar c'halkogenoù, 8 eo he niver atomek ha O hec'h arouez.\nDizoloet e voe gant ar c'himiour svedat Carl Wilhelm Scheele en Uppsala e 1772. Dont a ra ar ger eus ar gresianeg oxys (trenkenn) ha gennan (genel), ur ger dibabet gant ar c'himiour gall Antoine Lavoisier hag e wreg e 1777.\nPa vez reizh ar gwrezverk hag ar wask eo an oksigen ur gaz diatomek : an dioksigen, aroueziet O2. En aergelc'h e vez kavet an atom oksigen peurliesañ e stumm molekulennoù dioksigen.\nAr volekulenn ozon (trioksigen, O3) zo ur gaz metastabil hag a gaver e gwiskadoù uhelañ an aergelc'h, dreist-holl el lec'h ma sil darn eus ar skinoù uslimestra a zeu eus an Heol. Abaoe un nebeud dekvloaziadoù e kresk paoter an ozon en aer e live al leur abalamour da obererezh an Den. Produet e vez an ozon pa vez rannet an oksidennoù azot a vez taolet pa zev an treloskoù karrekaet e-pad an devezhioù tomm, dindan gwered skinoù uslimestra an Heol. Pistrius hag oksidus-kenañ eo an ozon.\nAdtapet diwar « https://br.wikipedia.org/w/index.php?title=Oksigen&oldid=1898615 »\nKemmoù diwezhañ degaset d'ar bajenn-mañ d'an 23 Meu 2021, da 09:58.


Ai‘ta! » Livet gevier gant ar Stad hag ar Rannvro. Divontet gant Ai’ta!\nLivet gevier gant ar Stad hag ar Rannvro. Divontet gant Ai’ta!\nRoet eo bet da c’houzout gant ar Stad C’hall d’hor strollad, d’an 29 a viz Meurzh 2018, dre pluenn Rener Etredepartamant an Hentoù « ez eus bet kroget da staliañ panelloù divyezhek » (lizher amañ-stag). Embannet eo bet an engouestl-se ar c’hazetennoù lec’hel ha kadarnaet gant Prefed Rannvro Breizh dre ul lizher bet kaset d’an 29 a viz Gouere : « Tamm-ha-tamm e vo staliet ar panelloù-se, pa vo kaset labourioù nevez da benn. »\nDaoust da se n’eus bet staliet panell divyezhek ebet war vord an hentoù-tizh. Gwasoc’h zoken, merzet ‘z eus bet kalz panelloù divrezhoneg nevez staliet war hentoù broadel Breizh abaoe miz Gouere tremenet.\nRediet omp ur wech ouzhpenn da respont d’an touell-se a berz ar Stad. Hag e-keit-se e chom mut ha diseblant Rannvro Breizh. Panelloù all a zo bet distaliet an devezioù tremenet neuze. Kenderc’hel a raio an oberennoù-se e pep lec’h e Breizh keit a ne vo ket divyezhek an holl panelloù nevez staliet war hentoù-tizh ar vro. Emañ dazont hor yezh er jeu. Eus gwirionded ar Stad C’hall ez eus kaoz ivez.\n« N’eus ket tu gouzañv komzoù toull Alan Kadeg!\nManifestadeg e Roazhon d’an 8 a viz Kerzu »


Un eskemm kaoc’h-ki pe penaos kejañ gant Bob Marley himself – Le Trésor du breton écrit\nUn eskemm kaoc’h-ki pe penaos kejañ gant Bob Marley himself\nUn eskemm kaoc’h-ki\npe penaos kejañ gant Bob Marley himself !\nEskemm ti a zo un tammig e-giz foar Sant Mikael. Lakaet vez poltred an ti war ul lec’hienn internet ha gortoz higenniñ unan bennak c’hoant gantañ abuziñ e amzer e Kerne-Izel.\nAr bloaz-se oa deuet ganeomp tud eus al Lengadòc. Lakaet oa bet devezh d’ar sadorn, dezhe d’en em gaout du-mañ ha deomp d’en em gaout du-se.\nSed oa deuet ganeomp ar mennozh fall da chom da labourat betek ar fin da laret eo betek ar gwener d’abardaez.\nTro mare merenn vihan e klevomp kloc’h ar pellgomz skañv o seniñ, an itron Marlet gant he fouezh mouez okitan o lar deomp e oant en em gavet er vro abretoc’h ha c’hoant gante saludiñ ac’hanomp, evit ober tro an ti ganeomp, o soñj edont da vont da gousket en un ostalidi bennak.\nDiaes oa d’ober mod all eget pediñ anezhe da goaniañ ha da chom da gousket pa ne oant nemet daou. O bugale oa da zont pelloc’h.\nEveljust, setu ma teu reuz el labour, ha ret eo chom betek penn ha betek dreist penn. Vijemp ket er ger a-raok eizh eur hanter bennak.\nDre voneur e oa ar vugale vras nepell sed ma z’int bet galvet war ar prim da zont war dro an degemer, dezhe da brenañ boued evit an holl. Kinniget oa dezhe prenañ meloñs hag « bouchée à la reine » da dommañ buan e-barzh ar forn.\nDegouezhet er gêr, un tammig pres warnomp, an daou eskemmer a oa aze, sichant an tamm anezhe, tommet o c’hlipenn moarvat gant an apero kinniget dezhe gant ar vugale. O sellet ouzh penn ar re mañ e weled diouzhtu e oa deuet ar vegenn eus okitania betek ennomp.\n– Bonjour, je suis Cécile et voici mon mari Robert, mais tout le monde l’appelle Bob a-cause du nom de famille bien sur. ..hi, hi, hi !\nHa Bob lorc’h ennañ, blev war e vruched, gwalennoù ouzh e vizied, lunedoù ray-bann du war e fri hag ur « jean » strizh da lakaat war wel e votoù « cow boy » hag e c’hourelezh mediteranean o kontañ deomp pep tra war Bob Marley. An holl bladennoù en doa er gêr, gouest oa da ganañ e ganaouennoù, aet oa da Amerika evit gwelet anezhañ ha me oar …\nGaneomp ne oa nemet Alan Stivell da lakat war an daol, met an den a ouie pep tra dija war hon Alan broadel.\nAet oa ar gaoz war ar boued, gout a ouie pep tra war ar boued mor, pegoulz e oa ar gwellañ mare evit an istr, ar meskled, ar c’hranked silioù. Ur mailh pe kentoc’h ur morzhol e oa war ar pesketañ war an aod ha kentel oa graet deomp war ar mod da gaout chifretez, kranked-saoz, meskled, birinig …\nTanvaet en doa graet ar c’hig ha farz, ar c’houign amann, ar c’hrampouz gwinizh du, klevet en doa eus an eddu, ar chouchenn e oa kazimant e zied pemdeziek.\nAr c’hornioù bravañ da welet ? kudenn ebet, aet e oa e Beg ar raz, e Beg an Dorchenn, e Beg an Oded, e Beg ar Fri, e Beg ar C’havr, e Beg Leger … hag e oa ar pal gantañ lakaat e wreg da gaout ur sell war gement teñzorioù breizh peurbadel. Ar beg bras ne zihane ket anezhañ da valañ komzoù. Ha ne oamp nemet da vare an apero !\nKeit ma oamp o klevet kentel, edod oc’h aozañ koan en ti. Deuet oa ma merc’h d’ober sin din da vont di, ha lezel Bob da varvailhat pelloc’h. Evit koan o doa faziet ar vugale : prenet moulloù d’ober ar « Bouchée à la reine » met ne oa tamm boued ebet e-barzh ! Un tamm enervet e oa an dud er guzun. Sed me da lammat e ti Leclerc da zek eur nemet kart da brenañ un dra bennak da zebriñ.\nEchu pred ganeomp tro hanternoz. Div eur kaoz gant Bob Marley a oa e wreg o c’hoarzhin hi hi hi beb taol ma zispake e ouiziegezh. Hag e oa c’hoazh ar valizennoù d’ober.\nEn em gavet er baradoz er c’hreisteiz burzhudus, e troad al Larzac, sed ma oamp da nav eur noz e ti Bob ha Cécile. Un ti boutin, en ur straed boutin, en ur gêr voutin, en un tamm eus al Lengadòc ne yae ket kreñv al levrioù henchañ touristed warnañ.\nTeir bazenn, ul lamm en ti, lodenn ar c’hav, daouzek pazenn uheloc’h, neiz ar familh :\nA zehou ar gegin a skoe ouzh un ti all ken boutin all en tu all d’ar straed strizh. Astennet en ur gador lien war ar pondalez e-tal deomp ur vaouez kozh a selle ouzhomp. Er c’hreisteizioù don e vezer o klask aer sin da vare rouz noz. Bemnoz e vo aze o sellet pizh ouzh e amezeien, ouzhomp.\nA-gleiz, ar sal gant an daol vras. War an daol ur voutailh gwin eus ar vro ha gwestell gant eoul olivez. Se oa ar prof degemer. Ouzh ar voger poltredoù Bob Marley, Fotoioù ar familh Marlet er Stadoù Unanet war roudoù Bob Marley, Un tee-shirt Bob Marley hag ar c’horn hi-fi gant pladennoù c’hwi oar piv.\nA gleiz toud ar gambr, graet a-nevez, propik gant ur c’horn strinkadenn digor tal ar gwele. N’omp ket bet pell o kompren perak.\nEr solier e oa kambr ar vugale, ne oa roud ebet eus Bob Marley ouzh ar mogerioù.\nPelec’h mont da gludañ ? En nec’h e rae 40 ° dindan an doenn, e-kreiz 35° hag er c’hav 30°. En traoñ e oa an tele setu renket evit ar verc’h. Ne oa anv da vont d’al laez war nez bezañ poazet ha rostet. Setu ni e kambr Bob ha Cécile.\nGortozet hon eus e-pad an noz un tamm freskijenn en aner. An tu nemetañ d’ober un distan e oa lakaat dour yen da redek setu perak e oa dor zigor gant ar strinkadenn.\nDor zigor, ha prenistri digor oa ret evit chom bev.\nUr sell distruj war ar gwrez muzulier a lakae ac’hanomp da 32° da darzh an deiz ar mare freskañ, da nav eur e oamp gant 35°, da Greisteiz gant 42°. Ne oa ket tu lakaat e fri er-maez, ne oa ket tu ober kousk-aez. Sed e oa ur wezenn dilh e-kreiz ur porzh bihan : an disheol, bravañ ijinadenn an Ao. Doue. Met ne oa tamm aer ebet ha war al leur linennoù merienn ruz oc’h ober o zamm tromeni, en aer gwesped ha sardoned o troidellañ.\nDiouzh noz, dre ma oa digor an ti hon eus bet emgannioù kizhier, nijadenoù eskell-groc’henn, zoken ur gaouenn a oa deuet er wezenn dilh da spiañ hor c’hoantoù kousket.\nAn tu nemetañ hon doa kavet da dreuzvevañ eo c’hoari skrabell etre div venterez a vent vras kavet ganeomp en ti.\nVous avez un pays formidable – a lare deomp Cécile, he doa pellgomzet deomp da c’houzout hag eñ e oamp brav en o zi- : 30 derez, oabl boull, mor klouar, barbecue, apero dindan skeud an dervenn vras, Breizh a oa deut da vezañ paradoz Europa da vare ar pennad gwrez ruz oa bet en hañv 2003. Komite rannvroel an douristelezh a oa savet birvilh er servijoù. Tennet oa bet fotoioù gante ar bloaz-se evit dek vloaz, ha rezon o deus bet rak dibaoe …\nHa ni oa kollet e-kreiz forn al Lengadòc, faezhet gant an tommijenn pounner ha dreist holl hep tu ebet da zistroiñ d’ar ger peogwir e oa Bob ha Cécile war hon neizh.\nSetu program ur prantad vakañsoù eus ar c’hentañ lec’h ne oa nemet ur pal klask un tamm aer fresk :\nmont war ar menez tostañ 1600m da laret eo 8° nebeutoc’h eget en traoñ 42°-8 = 34°. Teir eurvezh hent da vont ha kement-all da zont war hor c’hiz.\nMont d’ar Mor Kreizdouarek ?: Div eur hent gant gweturioù stok ouzh stok pep lec’h. Tammoù traezhennoù louz ha meinek gant bezhin brein en dour klouar leun a holen.\nMont d’ar zoo bras Sigean ? : brav e oa deomp er c’harr klimatizet, nemet ken tomm e oa, e oa skoachet an holl loened e toulloù, kevioù, disheolioù pell eus an hent lec’h e rankemp chom. Setu hon eus gwelet ur jirafenn a-bell.\nGober un tamm tro er c’hevioù gwin ? : Ober a ra vat spontus evañ gwin dindan an heol sart ha lirzhin.\nPourmen war al Larzac ? Ne oa kañval ebet da dransportiñ ac’hanomp.\nUr poull-dour er stêrioù ? du-hont vez sunet an dour da lakaat ar paour kaezh plantennoù da greskiñ, ar pezh a lak ar poulloù da vezañ ken rouez hag oazis er Sahara. An disterañ poull zo leun a vugale safarus bern war vern.\nSevel hor fri war ar stalioù ? Serret e oant d’an enderv.\nBenn ar fin e oa deut brav deomp sellet ouzh tro Bro Frañs war varc’h houarn er c’hav, C’hoari skrabell etre div venterez, pourmen en oto klimatizet ha mont d’ar sinema freskaet e Montpellier. Brav eo deuet ganeomp an hañv-se.\nFormidable, on a fait venir tous nos cousins qui crevaient de chaud en Touraine et en Vendée, les enfants ont campé dans le jardin, c’était génial ! Vive la Bretagne !\nUgent den en ti e-pad teir sizhun ! « Genial » e oa ivez ar fakturenn zour !\nSetu va zud kaezh un tañvañ eus an eskemm gwashañ a zo troet da wall huñvre, un avañtur da lakaat war gont an amzer ha personelezh dibar an eskemmer. Trizek gwech all hon eus bet tro da eskemm, hep kudenn ebet.


Ganedigezh dugelezh Breizh | Becedia\nGanedigezh dugelezh Breizh\nEr bloaz 936, ez eo aloubet Breizh abaoe un 20 vloaz bennak gant Normaned staliet e genou ar stêr Liger. Ne vint ket pell o sevel an eil Normandi. Ne oant ket o c'hortoz Alan Varvek, mab-bihan Alan Veur roue diwezhañ Breizh, a vo gouest da adsevel ar galloud en e vro, gant skoazell ar briñsed frank, hag hini Æthelstan, roue Wessex. Goude-se e vo anvet dug Breizh.\nUn haroz ?\nE Kronikenn Naoned, e penn-kentañ an XIIIvet kantved, e roer ton da Alan Varvek, kement ha lakaat anezhañ da haroz dieuber e vro : « Eno e vodas en bro ar Saozon un niver bihan a listri, ha goude bezañ kimiadet diouzh ar roue Aethelstan, e reas hent war-zu Breizh gant ar Vretoned bet chomet gantañ ». Hervez ar gronikenn en defe bet dilestret e Dol, digabestret Breizh diouzh yev an Normaned en ur dremen dre Sant Brieg evit dont d'en em staliañ en Naoned a zeuas da vout e gêrbenn. Met pelec'h emañ ar wirionez er skrid-mañ ?\nTro-dro da Vreizh\nDa heul ar gaouad reuz a oa bet en impalaerez karolingian e penn-kentañ an dekvet kantved, e oa bet savet meur a briñselezh emren, etre daouarn brientinien veur. Huon Veur, tad Huon Kapet, a gemer e greñv war Neustria (etre ar stêrioù Sena ha Liger). Derc'hel penn ouzh an aloubadegoù norman a roas d'ar priñselezhioù abeg da greñvaat o gwirioù.\nE bro-Saoz, e oa rouantelezh Wessex a stourme ouzh an Normaned abaoe an IXvet kantved, ha tamm-ha-tamm e krogas da aloubiñ hag unvaniñ an enez, da vare ren Edouarzh ar C'hozh (899-924) hag hini Æthelstan (924-939).\nDiouzh he zu, abalamour d'he ardremez, e plege priñselezh Breizh dindan taolioù an Normaned. « Breizh a-bezh, war vord ar mor, e penn bro-C'hall, a voe gwastet gant an Normaned. Drastet ha distrujet e voe pep tra ganto, goude bezañ kaset ganto, gwerzhet pe argaset an holl Vretoned» eme Flodoard en Xvet kantved.\nSpontet e tec'has kuit noblañsoù ha kloer ar vro. Kont Poc'her, Matuedoi, a dec'has gant e vab Alan da gaout roue Wessex. Ne chom nemet kont Berengar e Roazhon. Ha gant asant ar roue Raoul, n'eo ket evit kas anezho kuit eus aber al Liger, a sav an Normaned ur priñselezh e bro-Naoned, alese e loc'ho argadennoù war ar rouantelezh a-bezh hag e vrasaont o c'hrog war Vreizh.\nUn taol-esa kentañ c'hwitet\nE 930, e tiskar ar roue Raoul arme Normaned al Liger, aet da glask fret e bro-Lemojez. War a seblant e tro an avelioù a-du, evitañ da zistreiñ da Vreizh. Ar bloaz war-lerc'h eo Alan ha Yuzhael Berengar a gas en-dro un dispac'h, met gwasket e vint etre Normaned an Sena ha reoù al Liger, ha mont a raio o zenn d'ar c'hleuz. Ret da Alan distreiñ da vro-Saoz, e lez Æthelstan, e-keit ma c'hell Yuzhael Berengar chom en e blas, a-drugarez d'e liammoù familh, gant e genderv Gwilherm Hir-e-Gleze paneveken.\nHa mont a raio Breizh da get ?\nYarl (Kont) e penn Normaned ar Sena e oa Gwilherm Hir-e-Gleze. En eskemm d'ul le a fealded ouzh ar roue Raoul, e voe roet dezhañ e 933 douaroù Avranchin ha Cotentin, douaroù ar Vretoned abaoe 867. N'emañ ket pell neuze Breizh dont da vezañ diframmet, pe dont da vezañ ur Stad Breizhad-Norman. Rak tost eo an Normaned da staliañ ur galloud stabil, da dreiñ war-zu ar relijion kristen ha da skoulmañ euredoù gant ar Vretoned.\nHir an hent war-zu un emglev\nE 935, n'eus hini ebet eus pennoù-bras ar rouantelezh a vefe gouest da dapout an tu kreñv da heul ar roue Raoul war e dalaroù. Bresk e vefe ar c'hempouez a oa bet tizhet kaout gant emglevioù dre euredoù, ma teufe Breizh da gouezhañ etre daouarn tierned pe yarled an Normaned.\nAze e krogas neuze evit uhelidi ar rouantelezh ul labour diplomatek stank evit diskoulmañ kudenn an Normaned hag hini hêrezh ar roue Raoul. Hag er steuñv-se emañ distro Alan, prientet start gant an abad Yann a Landevenneg.\nDre e eured e 935 gant merc'h Herbert Vermandois, hag hini e c'hoar gant Gwilherm Penn Stoub, kont Poatev, emañ Gwilherm Hir-e-Gleze oc'h en em lakaat e -mesk brientinien ar Franked, ha paouez a ra da harpañ Normaned al Liger. Ouzhpenn da-se ez eo disteraet ar re-mañ, tapet ganto meur a zrouklamm ar bloavezh-se er Berry, ha n'int ket gouest ken da zerc'hel penn.\nDiouzh e du emañ ar roue Æthelstan o kas en-dro taolioù-brezel ouzh ur c'hengevredad Normaned eus Iwerzhon, Kembre, iz-Skos ha iz-Daniz, pezh a viro outo mont da skoazellañ Normaned bro-C'hall.\nAn distro da Vreizh\nGant marv ar roue Raoul d'ar 15 a viz Genver 936 e son ar galv : posupl eo da Alan dont en-dro d'ar vro en nevez-amzer. Ret eo dezhañ koulskoude ren taolioù-brezel evit kas da get ar strolladoù stourmerien norman a chome c'hoazh. Mont a ra neuze war-zu Dol, Pledran (kamp Peran), hag an Naoned. N'eo emgann Plourivoù nemet un istor ijinet gant marc'heg Freminville en XIXvet kantved.\nHuon Vras, markiz Neustria, a ginnig neuze da Loeiz Tramor dont en-dro war dron ar Franked. Lidet e vez d'an 19 a viz Even, hag evit trugarekaat anezhañ e ro dezhañ an titl a zug ar Franked, un enor ne veze ket deus outañ abaoe fin ar Merovingiz. Eil den galloudus ar rouantelezh Frank eo neuze.\nPoan en deus Yuzhael Berengar dont a-benn eus kreñvlec'hioù diwezhañ an Normaned e bro-Zol, gervel a ra neuze Alan hag Huon Maine d'e sikour. Hervez Per Baud e vefe bet tremenet an emgann-se e Trans d'ar 1añ a viz Eost 939, ha lidet goude-se gant ar Vretoned "pezeogwir alese hag hiviziken e krogas arre Breizh bout annezet gant e vroidi ha Bretoned da ober gant lezennoù o hendadoù."\nAlan Varvek dug ha n'eo ket roue\nGalloud Alan war Breizh a-bezh, anzavet gant Yuzhael Berengar, na dalvez ket e teuio en-dro ar rouantelezh kozh. Ren a ra war Vreizh lammet diganti an aloubadegoù a oa bet bet goude 851. Dre ma ne falveze da Huon Vras tapout ar renk a zug, ne c'helle ket asantiñ e vefe bet e zleour a-us dezhañ. Lakaet eo neuze Alan da gentañ dug Breizh.\nPlakenn en Naoned\nPlakenn bet savet e doare ar Seiz Breur, evit lidañ e 1937 mil bloaz trec'h Alan Varvek war an Normaned. E Brezhoneg eo skrivet : « Alan Barvek - da dad ar vro - breiz ha naoned adsavet »\nGwelet e vez e korn straed Prad Nian en Naoned\nLuc'hskeudenn gant : Maryvonne Cadiou\nBezans an dud a-gozh e Sant Suliav\nKanaouenn ar Barzaz Breiz : Al Louarn\nKamp Peran (Pledran) :\nAr c'hamp (pennad e saozneg)\nCassard Jean-Christophe, Le siècle des Vikings en Bretagne, Les Universels, Paris, J.-P. Gisserot, 1996, 128 p.


Bernez Tangi - Wikipedia\nArabat droukveskañ e anv gant hini Bernard Tanguy, klasker er CNRS.\nBernez Tangi hag Olwenn Manac'h\nBernez Tangi, ganet e Karanteg d'an 11 a viz Mezheven 1949, zo ur barzh, ur c'haner hag ul livour breizhat.\nBrezhoneger a-vihanik eo, ha divizet en doa mont da redek ar bed goude e studioù (Europa, Amerika, Azia, Afrika). Gant Denez Abernot hag un nebeud sonerien all en doa savet ar strollad rock e brezhoneg Storlok (1976-1980).\nEr bloaz 2001 e nac'has ar priz Du-mañ Du-se deroet gant France 3 Ouest goude e levr Rod an Avelioù, en abeg da lec'h dister ar brezhoneg er media foran ; an hevelep priz a voe deroet dezhañ e 2011, ar pezh e vroudas da enrollañ ur c'hlip video anvet Gwerz ar skinwel a oa c'hoazh a-zivout stad ar brezhoneg er skinwel.\n1986 : Fulennoù an tantad, Lesneven : Hor yezh (Mouladurioù Hor Yezh-Skrid) — Priz Imram 1986)\n2001 : Rod an Avelioù, Mouladurioù Hor Yezh-Skrid\n2005 : Chien de feu (Tarv Ruz). Un dibab barzhonegoù troet e galleg, embannet gant ur CD ma klever ar barzh o lenn ar skridoù brezhonek.\n2010 : Ar Saouzanenn, barzhonegoù, Skrid (Here), Priz Langleiz 2011\n2015 : 1973, romant (Skrid)\n2018 : Dastumadeg an Anaon , barzhonegoù (Skrid)\n1978 : Gwerz An Dilabour/Gwerz maro Jorj Jackson (45 tro)\n1979 : Stok-ha-stok\n2011 : Pempbiz\n2015 : Karantez, marv ha faltazi\n1990 : Kest al lec'h (kasedig embannet gantañ)\n2001 : Eured an diaoul (An Naer Produksion)\n2009 : Lapous an tan (Tarv Ruz)\n2012 : Gwerz ar skinwel, kenlabour gant Yon Gouez\n2015 : L'animal entraîne l'homme (IXIISIS Records) — Kenlabour gant an arzourez IXIISIS\nAtersadenn gant Bernez Tangi e 2006\nGwerz ar skinwel e Breizh (25/01/2012)\nBernez Tangi e ti Lyrikline\nAdtapet diwar « https://br.wikipedia.org/w/index.php?title=Bernez_Tangi&oldid=1997044 »\nKemmoù diwezhañ degaset d'ar bajenn-mañ d'an 3 Mez 2022, da 12:18.


Pajenn:Le Clerc - Ma beaj Jeruzalem, 1902.djvu/266 - Wikimammenn\nPajenn:Le Clerc - Ma beaj Jeruzalem, 1902.djvu/266\nklanv, tud dall, tud kamm, tud seizet, o c’hedal ma vije finvet an dour er pisin. Rak eun eal a deue peb ar mare da finval an dour, hag ar c’hentan a ziskenne er pisin, goude ma veze bet an eal oc’h ober e dro, a veze pareet dioc’htu n’euz fors peseurt kleñved en devije. Bez’ ez oa eno eun den hag a ioa klanv eiz vloaz ha tregont a ioa. Jezus o veza remerket an den-ze etouez ar re-all, a c’houlennaz digantan : « Ha c’hoant ho peuz c’hwi da veza pare ? » Hag heñ a respountas : « Aotrou, n’em euz den d’em zeuler er pisin pa vez bet finvet an dour ; hag epad ma vezan o klask tostaat, eun all a ia ato e va raok. » Jezus a lavaraz d’ezan : « Savit, kasit ho kwele ganeoc’h, ha kerzit d’ar gear. » Ha kerkent an den-ze a oue pareet ; kas a reaz e wele gantan, ha raktal ez eaz d’ar gear. Jezus, ho veza he gavet goudeze en templ, a lavaraz d’ezan adarre : « Setu c’hwi pare brema ; dioallit da bec’hi hiviziken, gant aoun na errufe goasoc’h c’hoaz ganeoc’h. »\n’Kichen an daulen am euz diskrivet diwarni ar girio-ze euz Aviel Sant-Yan (V, 1-14), e-pign ’velti ’uz d’ar voger, e zo nao pe dek taulen all skrivet warne ar memez pennad-skrid, troet e ken ’liez a *yez.\n’Pez hon deuz lennet war an daulen vrezonek a ziskoe ec’h omp aman ouz pisin pe stank Betsaïda, a zo muioc’h brudet gant an hano a Bisin Probatik, pe Stang-an-Deñved. He dour a zervije gwech-all, en amzer ma vije dioadet loened en enor d’an Au. Doue en Templ Jeruzalem, da oalc’hi an deñved a vije *kinniget d’ean : ’stok d’an templ en em gave, ha n’euz breman nemet an hent etrezi ha leuren Moskeen Omar, ’læc’h e oa ti an\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/266&oldid=105604 »\nKemmoù diwezhañ degaset d'ar bajenn-mañ d'an 11 Eos 2017, da 11:56.


Skrivagnerien – Goulc'han Kervella (17)\nAn holl brogrammoù\nC'hoari ha deskiñ\nC'hoarioù yezh Sten\nDiskouez din !\nFin ar bed (Koulzad 1añ)\nWar an Ton Bras\nWar-zu Amerika ar Su\nMarvailhoù an Nedeleg\n4/13 munud e Bzh\nAr brezhoneg a gan\nBuan ha Buan\nDeian ha Loli\nStraed ar Zoo\nPsycho Pass (Koulzad 1)\nDeiziataer ar brezhoneg\nMade e Breizh\nFin ar Bed (Koulzad 2)\nDilennadegoù rannvro 2021\nC'hoari & dudi\nFilmoù & seriennoù\nYaouankiz & familhoù\nIstitlet e brezhoneg\nIstitlet e galleg\nVideo da heul\nSkrivagnerien – Riwal Huon (24)\nSkrivagnerien – Gérard Gwenn (23)\nSkrivagnerien – Mikael Madeg (22)\nSkrivagnerien – Yann-Ber Piriou (21)\nSkrivagnerien – Fanny Chauffin (20)\nSkrivagnerien – Yann Bijer (19)\nSkrivagnerien – Mai Ewen (18)\nSkrivagnerien – Annie Coz (16)\nSkrivagnerien – Jef Philippe (15)\nSkrivagnerien – Maguy Kerisit (14)\nSkrivagnerien – Fañch Peru (13)\nSkrivagnerien – Ólöf Pétursdóttir (12)\nSkrivagnerien – Gwendal Denez (11)\nSkrivagnerien – Loeiza Beauvir (10)\nSkrivagnerien – Nolwenn Korbell (9)\nSkrivagnerien – Yann-Fulub Dupuy (8)\nSkrivagnerien – Angèle Jacq (7)\nSkrivagnerien – Yann Gerven (6)\nSkrivagnerien – Sarah Chedifer (5)\nSkrivagnerien – Bernez Tangi (4)\nSkrivagnerien – Mich Beyer (3)\nSkrivagnerien – David ar Gall (2)\nSkrivagnerien – Aziliz Bourgès (1)\nC'hoari ha Dudi\nSkrivagnerezed ha skrivagnerien int. Romantoù, danevelloù, barzhonegoù ha kanaouennoù a vez skrivet gante. Alies e vezont gwelet ha klevet er mediaoù da geñver embann ul levr, ur bladenn, met ne glever ket anezhe alies o lenn o oberennoù war-eeun, o lâret petra enne a zo a-bouez dezhe, doareoù ha temoù mesk-ha-mesk, o tisplegan pezh a dalv skrivañ evite, na pezh a zegas dezhe.\nC'hoant zo savet e skipailh Brezhoweb goût hiroc'h war o soñjoù dezhe war ar pezh a reont, war an oberennoù a roont dimp ingal. Pevar warn-ugent anezhe o doa respontet d'hon fedadenn hag asantet dont da rannañ o soñjoù ganimp, ha ganeoc'h, en ur mod simpl hag eeun.\nSell aze pezh ac'h a d'ober danvez ar rummad “Skrivagnerien” a ginnigomp rannañ ganeoc'h amañ, tamm-ha-tamm, gant kalz a blijadur.\nSkrivagnerien – Goulc’han Kervella\nPlijet / Displijet ? Skrivit ho soñj !\n2 Straed Sveden, Blok 2\n56400 An Alre\n02 97 59 21 81\nChadenn LB Groupe\nChadennoù tele LBGroupe\nHeuliit ac'hanomp war\nhoari ha deskiñ\nhoarioù yezh Sten\nhoari & dudi


Yann-Vari Penwern - Wikipedia\nYann Jozef Pêr Mari Penwern pe Pengwern, pe Yann-Vari Penwern ent-berr, a oa ur breutaer, ha goude barner, e Lannuon hag e lec'hioù all, en XIXvet kantved, hag a zastumas gwerzioù e Breizh.\nGanet e oa bet e Pariz d'ar 24 a viz Mezheven 1807 hag ober a reas e studi eil derez e Lannuon. Goude studioù war ar gwir e Pariz en teuas en-dro da Lannuon, m'en em ziazezas d'ober ar vicher breutaer. Dimeziñ a reas gant ur plac'h eus Taole, e Bro-Leon e 1838. Kregiñ a reas da zastum kanaouennoù-pobl war ar maez ha da glask skridoù brezhonek evel pezhioù-c'hoari. En em lakaat a reas ivez da genskrivañ gant tud evel Prosper Proux, Émile Souvestre, René Kerambrun. Betek 1853 e talc'has gant e enklaskoù. Er bloavezh-se e voe anvet da varner e Felger. Mervel a reas e 1856 e Taole, e bro e wreg.\nAn holl deulioù bet dastumet gantañ e vuhez-pad ne voent ket embannet gantañ avat. Embannet e voe e zastumad gwerzioù war e lerc'h, a-nebeudoù, gant tud evel Émile Ernault, Fañch an Uhel ha re all c'hoazh. En XXvet kantved e voe embannet lod eus ar gwerzioù gant Al Liamm ha gant Hor Yezh, en dastumad Gwerin. E 1983 e voe kendalc'het embann an dalc'had gwerzioù gant ar gevredigezh Dastum. Ne voe peurembannet an traoù nemet er bloavezhioù 1997 ha 1998 gant Hor Yezh.\n"Dastumad Pennwern", dornskrid 89, eilskrivet gant Abeozen, Gwerin 4, 1963\n"Dastumad Pennwern", dornskrid 89, Gwerin 5, 1963\n"Dastumad Pennwern", dornskrid 90, Gwerin 6, 1963\n"Dastumad Penwern - Chants populaires bretons de la collection de Penguern (fin du manuscrit 90 et manuscrit 91). Dastum, 1983\n"Dastumad Pengwern", dornskrid 92, eilskrivet gant Claude Lanchec, Gwerin 8, Hor Yezh, 1997\n"Dastumad Pengwern", dornskrid 93, eilskrivet gant Claude Lanchec, Gwerin 9, Hor Yezh, 1997\n"Dastumad Pengwern", dornskrid 94, eilskrivet gant Claude Lanchec, Gwerin 10, Hor Yezh, 1998\nJean-Marie de Penguern - Collecteur et collectionneur breton (1807-1856), embannet dindan renerezh N. Blanchard, Kreizenn an Enklaskoù Breizhek ha Keltiek (KEBK), Brest, 2008. Pennadoù a c'haller lenn enlinenn : Yves Coativy, « Jean-Marie de Penguern collectionneur », Nelly Blanchard, « Quelques collecteurs correspondants de Penguern », Fañch Postic, « L'affaire des manuscrits à la mort de Jean-Marie de Penguern », Daniel Giraudon, « Gwerz Sant Juluan. De la feuille volante à la tradition orale », Éva Guillorel, « L’enterrement de Marie René : une gwerz révélatrice des sensibilités religieuses dans la Basse-Bretagne du 18e siècle ? »\nDe Penguern et les autres collecteurs\n↑ Geriadur ar skrivagnerien ha yezhourien, L. Raoul, Al Liamm, 1992\n↑ "Dastumad Pengwern", Gwerin 8 (1997), Gwerin 9 (1997), Gwerin 10 (1998), embannet gant Hor Yezh.\nAdtapet diwar « https://br.wikipedia.org/w/index.php?title=Yann-Vari_Penwern&oldid=1990124 »\nKemmoù diwezhañ degaset d'ar bajenn-mañ d'an 2 Mae 2022, da 13:42.


Lec’hiennoù tematek – Ti-Embann ar Skolioù\nNaig Rozmor : Al lorc'h hag ar vezh\n« Al lorc'h hag ar vezh, tro-spered ar Vretoned », teul-web. Deomp gant Naig Rozmor d’ober un tamm tro en amzer dremenet e Bro-Leon. Ar varzhez vrudet a gonto deomp penaos e oa buhez an dud d’ar c’houlz-se ha penaos e soñjent : « Aze emañ an dalc’h, n’eus nemet an daou c’her stur : al lorc’h, hag ar c’hontrol eus al lorc’h : ar vezh. An daou c’her stur o deus stummet tro-spered ar Breton, dreist-holl e Bro-Leon. »\nUl lec'hiennad dielloù diwar-benn ar Brezel-bed kentañ : pennadoù kazetennoù, fotoioù, lizhiri, enrolladennoù, filmoùigoù...\nUn teul-web savet diwar ar pezh-c'hoari Frankiz – Ar Vretoned er brezelioù (1830-1962) savet gant Ar Vro Bagan. Div lodenn eus ar pezh-c'hoari zo lakaet war wel : brezel Aljeria ha brezel Indez-Sina.\nMod implij : klikit war ? er bajenn degemer.\nUn doare aes da gavout war-eeun c'hoarioù ha poelladennoù niverel TES hep furchal e-barzh al lec'hienn, evit aesaat al labour a-stroll hag al labour emren er c'hlas. Da c'hoari enlinenn.\nC'hoari an anvioù-lec'h\nUr c’hoari evit ober gwelloc’h anaoudegezh gant an anvioù-lec’h an hini eo. Bez e c’hell bezañ implijet gant skolidi CM, skolajidi, liseidi ha tud deuet. Ur stumm e galleg zo kinniget evit ar re o deus kentelioù sevenadur Breizh pe brezhoneg.\nStudiañ temoù ar programm gant oberennoù TES\nUr bajenn Web evit studial temoù programmoù ofisiel an Deskadurezh-Stad gant oberennoù TES.\nFichennoù ha dielloù da bellgargañ evit studiañ ar programm istor-geografiezh-KMK er skolaj dre skouerioù kemeret e Breizh.\nUn dastumad tresadennoù bet graet gant Malo ar Menn abaoe bloavezhioù evit oberennoù TES. Lakaet eo bet war lec’hienn TES evit reiñ ostilhoù d’ar skolaerien : evit labourat war ar c’heriaoueg diazez ; evit krouiñ dafar : c’hoarioù, fichennoù..., rak ar skeudennoù a c’hell bezañ pellgarget.\nDastumad enrolladennoù TES\nUn dastumad eus an enrolladennoù hag ar filmoù a gaver e-barzh oberennoù TES. Aesoc'h e vo kavout anezho ! Palioù : selaou ha kompren tud a bep seurt ; selaou displegadennoù o tennañ da veur a zanvez : istor, geografiezh, lennegezh...\nKorn ar pezhioù-c'hoari\nPezhioù-c'hoari e-leizh zo da bellgargañ war lec'hienn TES. Bodet int bet war ar bajenn-mañ abalamour da gavout anezhe aesoc'h.\nUn dastumad eus ar gerioù teknikel implijet el levrioù embannet gant TES.\nLaouen eo TES o kinnig deoc’h kentelioù yezhadur Yann Gerven. Skrivagner eo Yann Gerven ha kelenner war ar matematikoù e oa. Embannet e vez e notennoù-yezh e-barzh ar gazetenn YA !


Marc'h Troia - Wikipedia\nAmbrougadeg ar marc'h e Troia, gant Tiepolo.\nMarc'h implijet er film Troia (2004).\nIstor marc'h Troia zo unan eus ar re vrudetañ eus Brezel Troia, danevellet er meurgan latin anvet an Aeneis, gant ar barzh roman Virgilius, hag ivez gant Dionysios, ar Pseudo-Apollodoros ha Kointos Smyrnaeos.\nAn istor el lennegezhAozañ\nHervez Kointos Smyrnaeos e soñjas Odysseüs sevel ur pikol marc'h (arouez Troia), e koad, da guzhat un nebeud brezelourien ennañ, ha plantañ ar soñj e penn an Droianed da gas ar marc'h en o c'heoded evel arouez-trec'h. Dindan renerezh Epeios e savjont anezhañ e tri devezh. Hervez gwidre Odysseüs e ranke chom un den er-maez eus al loen-kezeg. Ober a rafe van da vezañ bet dilezet gant ar C'hresianed, ha m'o dije lezet ar marc'h evel ur prof evit an Droianed. Ur brezelour akean anvet Sinon a voe an hini nemetañ oc'h en em ginnig evit ar roll. Virgilius a zeskriv an emgav etre Sinon hag an Droianed : dont a ra Sinon a-benn da lakaat anezhe da grediñ eo bet dilezet hag ez eo aet kuit an Akeaned. Sinon a lavar ez eo ar marc'h ur prof d'an doueez Athena abalamour da zousaat anezhi goude disakradur he zempl e Troia gant an Akeaned, hag evit gallout ober ur veaj zizañjer betek ar gêr. Savet e oa bet ur marc'h bras-kenañ, hervezañ, kuit ma c'hallfe an Droianed kas anezhañ en o c'heoded, ha treiñ an doueez a-du gante evel-se.\nSinon zo degaset da Briamos, folio 101r eus ar Vergilius Romanus\nEndra ma c'houlennataont Sinon, ar beleg Laokoon a zivin an taol-gwidre hag a lavar d'an Droianed diwall, gant gerioù brudet Vergilius "Timeo Danaos et dona ferentes" (Aon am eus rak an Danaed memes ar re a zegas profoù). Met an doue Poseidon a gasas div naer-vor da dagañ anezhañ gant e vugale Antifantes ha Timbraeus, a-raok ma vije kredet e gemennadur gant Troian ebet. Hervez Bibliotheke ar Pseudo-Apollodoros e oa kaset an div naer gant Apollon abalamour ma oa bet kunujennet gant Laokoon o c'hoari daou dirak ur skeudenn eus an doue Elena Troia a gompren ivez an taol-gwidre hag e klask touellañ ha diskuliañ an Akeaned kuzhet er marc'h o trevezañ mouezh o gwragez. Darbet eo da Antiklos respont met Odysseüs a serr e c'henoù gant e zorn. Merc'h ar roue Priamos, Kassandra, diouganerez Troia, a zisklêr e vo degaset diskar ar geoded hag hini tiegezh ar roue gant ar marc'h prenn. N'he selaouer ket kennebeut, avat.\n↑ Bibliotheke ar Pseudo-Apollodoros, Epit. E.5.18 Epitome\nAdtapet diwar « https://br.wikipedia.org/w/index.php?title=Marc%27h_Troia&oldid=1772006 »\nDernière modification le 7 Her 2017, à 09:29\nKemmoù diwezhañ degaset d'ar bajenn-mañ d'an 7 Her 2017, da 09:29.


Staj brezhoneg d'ar 24-25 a viz Du e Konkored - Skol Diwan Roazhon\nStaj brezhoneg d’ar 24-25 a viz Du e Konkored\nGouzout hiroc’h war « Ar brezhoneg » 13 a viz Du 2012\nAr re o deus desket brezhoneg un toullad bloavezhioù zo gant Skol an Emsav o deus dalc’het eñvorennoù kaer eus ar stajoù dibenn-sizhun a veze aozet div wech ar bloaz. Efedus evit mont war-raok gant ar brezhoneg hag evit ober anaoudegezh gant ur bern tud sichant. Ha kanañ, c’hoarzhin, dañsal, ha pakañ banneoù ivez... Nag a blijadur !\nSetu ! D’ar Sadorn 24 ha Sul 25 a viz Du e vo aozet gant Skol an Emsav un dibenn-sizhunvezh e brezhoneg e Konkored (bod&boued) e CPIE koad Breselien. War ar roll e vo : stalioù labour e brezhoneg, stalioù war ar c’han, pourmenadennoù, beilhadeg, ur film e brezhoneg... e berr gomzoù un dibenn-sizhunvezh diskuizh ha dudi e brezhoneg !\nTri live a vo : deraouidi, etre, barrek. Gallout a rit enskrivañ diouzhtu o pellgargañ ar follenn enskrivañ aze, hag a-raok ar 16 a viz Du dre ret. Degemeret e vo an dud d’ar Sadorn 24 da 9 eur ha kregiñ a raio da 10eur. Echu e vo ar staj d’ar Sul 25 tro 5 eur g.m. Priz : 95€ an dibenn-sizhun klok / 65€ evit ar studierien, tud dilabour, goproù izel. Da ziwall : termenet eo an niver a blas.


Erminigoù 2017 : meur a film a vo !\nPublié le 4/05/17 20:01 -- mis à jour le 00/00/00 00:00\nGoude konkour filmoù-chakod, setu kenstrivadeg an Erminigoù. E pep skolaj hag el lise e vez echuet, peurlipet, renket ar skeudennoù, ar son... evit bout prest da ziskouez e sinema ar C'hazeg C'hlas ba Karaez al labour graet.\nGoude Avel Corre ha Tangi Merrien e 2015, ar gelennerien e 2013, Soazig Daniellou e 2012, setu tro daou gelenner brudet evit o labour e kleweled a vo juri Erminigoù 2017 : Gireg Konan, savet gantañ ar chadenn war Internet «Kaouenn.net» ha Jakez ar Born, kinniget gantañ hag e skolajidi meur a film evit an Erminigoù paseet.\nEmgav neuze d'ar meurzh 23 a viz Mae e Karaez. Erminig aour, Erminig an aktourien, Erminig ar senario, Erminig ar brezhoneg... a vo roet d'ar skolajoù e fin an devezh. E-pad an deiz e vo sellet anezho gant an holl bevareidi Diwan ha roet e vo ganto «Erminig an arvesterien». Plijadur a vo, un digarez da welet labour ar re yaouank, hag ivez da blantañ brezhoneg war ar rouedad, kar skignet e vo war ar chadenn «TV Lise Diwan Karaez» an holl filmoù.\nSetu neuze ar filmig bet Erminig aour e 2015, o c'hortoz ar re a vo trec'h fin miz mae !\nPevare kenstrivadeg an Erminigoù dimeurzh ba Karaez ! par Kerne Multimédia le 18/05/2017


Kaozeal:Apollon - Wikipedia\n1 Mojennoù Hellaz\n2 Aotre merour\n3 "Arabat lavar n'eus forzh petra"\n4 Latin, gregach\nMojennoù Hellaz[kemmañ ar vammenn]\nGant sevended em eus graet e-keñver da labour atav : reizhet 'm eus tra pe dra evel ma vez aotreet da neb implijer. Ar pezh a welan eo bet savet ar rummad mojennoù Hellaz pa oa dija Rummad:Mitologiezh gresian:mitologiezh gresian. Unan anezho a vo diverket deiz pe deiz, met n'eus ket mall. Ma rafen an dra-se gant galloudoù ar merour e goulennin ali an holl (met, 'm eus ket ket resevet galloud ebet c'hoazh).\nE-touezh ar reizhiadennoù 'm eus graet da Apollon pe Herakles ez eus doareoù hengouniel evit treuzskrivañ gerioù gresianek : y > i (n'eo ket poellek e-keñver an υ, upsilonn, met evel-se emañ), chom hep lakaat ar iota da j (Deianira)ha chom hep mirout skejoù ar gallek evel just. Ne welan ket peseurt kudenn a sav eus mont war roudoù ar skrivagnerien vrezhonek. Degouezhioù all a vo evit ober kendivizoù war doareoù dibaotoc'h. Atav e vezan souezhet pa seblantout a ra din e reez evel ma n'eus ket bet treuzskrivadurioù diwar ar gresianeg a-raok m'eo bet savet ar wikipedia brezhonek.--Ch. Rogel 25 Kzu 2006 da 22:57 (UTC) --Ch. Rogel 26 Kzu 2006 da 18:02 (UTC)--Ch. Rogel 26 Kzu 2006 da 18:02 (UTC)\nAotre merour[kemmañ ar vammenn]\nNe vez ket aotreet kemm da bep implijer hervez Benoni.\nNe blij ket din Rummad:Mitologiezh gresian:mitologiezh gresian, dreist-holl gant ar fazi zo e-barzh. Keit ha ma krouin-me pennadoù e tibabin-me pelec'h o renkin. --Ch. Rogel 26 Kzu 2006 da 18:02 (UTC)\nN'anavezan ket an "treuzskrivadurioù" a venegez. Ma kav dit n'eo ket graet mat ma labour e c'hallez lavarout, ha dispakañ arguzennoù resisoc'h.\nKavout a ran (a raen, echu eo evidon) gwelloc'h treiñ pennadoù, ha klask o echuiñ a-raok mont d'ober trouz war stumm ar ger-mañ-ger. C'hwi 'gav gwell ober 'mod all, ha klask tabut adalek ar ger kentañ un tamm a-dreuz hervezoc'h. Tabutit eta, ha mirit ouzh an dud da grouiñ: buanoc'h ez ay war-raok sur-mat.\nTe a grog gant kalz pennadoù, hep o echuiñ (Apollon, gresianeg, inizi Ionian. Me a glask mont betek penn muiañ ma c'hallan. Pep hini e stumm da labourat.\nNe savan ket pennadoù en un taol atav eveldout eta: ne gavan ket souezhus e chomfe Déjanire e-pad un devezh bennak, amzer din da studiañ an afer a dost. Ganit e chom Apollon, gresianeg ivez da echuiñ.\nBianchi-Bihan 26 Kzu 2006 da 02:21 (UTC)\n"Arabat lavar n'eus forzh petra"[kemmañ ar vammenn]\nArabat lavar n'eus forzh petra: n'em eus ket difennet ouzhit labourat war pennad pe pennad, met lakaat da c'heriaoueg dit-te, hep goulenn ali ar re all: perak lakaat gregach pa oa bet dibabet gresianeg gant Ch. Rogel? Perak adanvañ Apollon, pa oa oa Apollo? Ha pa vije d'am soñj dereatoc'h e keñver ar brezhoneg skrivañ Apolo, evel e meur a yezh all, hag hervez distagadur ar brezhoneg. Da blijadur dit-te a zo lakaat reuz war ar wikipedia hep kenlabourat gant ar re all. Da skouer: perak na gemerez morse perzh er c'hendivizoù reoliata?Benoni 26 Kzu 2006 da 10:13 (UTC)\nArabat lavar n'eus forzh petra: Ar memes ali a c'hallan reiñ dit. Pa skrivez DB Egipt e rez gant da c'herioù? Me a ra ivez. Ne blij ket dit? Ne ran forzh. Da soñj-te ne dalv nemet evel hini un den. Ma labouran war ur pennad e ran gant ar gerioù a blij din. Pe ne ran ket war e dro.\nKemm a ran Apollo peogwir eo ur stumm latin, hag emaomp o komz eus an doue hellazat: poellekoc'h e kavan, ha souezhet on ne vije ket gwelet se gant Rogel. D'am soñj ne c'hall ket bezañ kontrol, hep en em zislavarout. Peurvuiañ e vez kentelioù gregach gantañ, marteze e tisplego dit e zibab. Meur a yezh a ra gant "Apolo"? ha meur a hini gant Apollon ivez. Met un dra dister eo. Kemm ma kerez. Me ne roan urzh ebet. Bianchi-Bihan 26 Kzu 2006 da 10:28 (UTC)\nLatin, gregach[kemmañ ar vammenn]\nMe ouie mat-tre eo latin ar stumm (te a welo ar perag), met ne ouien ket pehini a zo bet implijet gant tud Walarn, setu perak em eus kemeret an hini nemetañ a anavezan sachet diwar ur c'han ha diskan kanet e Poullaouen, Apollo, Merkurius, Venus ha Jupiter. Ur wech ouzhpenn e resisan n'on ket evit ijinañ, nemet e degouezhioù rouez-tre. Pa kavin un destenn diwar zorn un den desket mat e rin ganti. A-hent-all ne dalvez ket ar boan kemmañ en aon ma vo kemmet en-dro (gant ar stumm Apolo, piv oar?).\nNe gomprenan ket ar c'hoari gant Benoni hag eñ o c'houlenn ma ne vo chañchet traoù a-bouez hep lakaat un notenn war ar bajenn gaozeadenn evit ar re o deus boulc'het gant ar pennadoù. N'eo ket ur sujed evit tabutal, un afer sevended eo. Koulskoude ne 'm eus ket graet brezel skridaozañ (brezel embannerezh a zo saoznek ha direizh) morse, rak tud all a zeuio evit adkempenn an traoù (n'eus pennad echu ebet).--Ch. Rogel 26 Kzu 2006 da 18:02 (UTC)\nKanaouenn[kemmañ ar vammenn]\nMa komzez eus ar ganaouenn kanet gant ar vreudeur Morvan, e kredan eo "Apollon" a deu gante, met gwir eo e vije komprenusoc'h ma vije pevar anv latin er ganaouenn. Ne gredan ket e vije gwall nec'het ar ganerien gant se avat, met gallout a ri goulenn digante er c'hentañ fest-noz . Diwar ar ganaouenn e vo ret sevel ur pennad Merkurius? Evit kemm an anv Apollo em eus kredet e oa ken splann (evel gant Georges Orwell) ma ne oa ket un afer a sevended met un afer a boell. Bianchi-Bihan 26 Kzu 2006 da 18:20 (UTC)\nDiverkañ[kemmañ ar vammenn]\nGraet eo bet : [] gant n'ouzon ket piv. Difennet eo diverkañ skridoù ar re all er pajennoù kaozeal: Wikipedia:pajenn gaozeal. Bianchi-Bihan 16 Gen 2008 da 22:46 (UTC)\nUn ip dizanv eo... Ar pezh a zo bet diverket a zo da vezañ adlakaet. Arabat gortoz e vefe graet gant unan all... Benoni (Kaozeadenn) 16 Gen 2008 da 23:14 (UTC)\nAdtapet diwar « https://br.wikipedia.org/w/index.php?title=Kaozeal:Apollon&oldid=282029 »\nKemmoù diwezhañ degaset d'ar bajenn-mañ d'an 16 Gen 2008, da 23:14.


Pajenn:Herri - Skrituriou sakr - Exod, 1861.djvu/73 - Wikimammenn\nPajenn:Herri - Skrituriou sakr - Exod, 1861.djvu/73\n25. Ha Moïzes a lavaraz d’ezho : Debrit-hen hirio, rak sabbat ann Aotrou a zo ; ne vezo ket hirio var ar meaz.\n26. Dastumit epad c’houec’h devez ; mes d’ar seizved devez ema Sabbat ann Aotrou ; dre-ze ne vezo ket kavet.\n27. Hag e teuaz ar seizved devez, hag hiniennou euz ar bobl a ieaz er meaz evit dastum, ha ne gavjont ket.\n28. Hag ann Aotrou a lavaraz da Moïzes : Bete p’eur e fell d’ehoc’h-hu choum hep mirout va c’hourc’hemennou, ha va lezen ?\n29. Guelit en deuz ann Aotrou roet d’ehoc’h ar Sabbat, hag evit-se e ro d’ehoc’h d’ar c’houec’hved devez daou c’hement a voed. Ra choumo peb-unan enn he di, ra n’ez ai den er meaz euz he delt d’ar seizved devez.\n30. Hag ar bobl a viraz ar Sabbat d’ar seizved devez.\n31. Ha bugale Israël a hanvaz ar boed-se Mann : Henvel a oa ouc’h had koriandren, guenn a oa, hag he vlaz a oa evel hini flour-guiniz mesket gant mél.\n32. Hoghen Moïzes a lavaraz : Chetu ama ar gourc’hemenn en deuz great ann Aotrou : Karghit eur gomor euz anezhan, ha ra vezo miret evit ann dud a dle dont var ho lerc’h ; evit ma anavezint ar bara gant pehini em euz ho maghet, pa oc’h bet tennet euz a zouar ann Ejipt.\n33. Ha Moïzes a lavaraz da Aaron : Kemerit eul lestr, ha taolit mann enn-han, kement ha ma hell derc’hel eur gomor ; ha lakit-hen dirag ann Aotrou, evit beza miret enn ho touez a rum da rum.\n34. Hervez ma en deuz ann Aotrou gourc’hemennet da Voïzes. Hag Aaron hen lakeaz enn tabernakl (pa oe great), evit beza miret.\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/73&oldid=115209 »\nKemmoù diwezhañ degaset d'ar bajenn-mañ d'an 23 Ebr 2018, da 11:25.


Makedoneg - Wikipedia\nAr makedoneg (Македонски) zo ur yezh indezeuropek eus skourr yezhoù slavek eus ar c'hreisteiz. Komzet e vez gant ouzhpenn 1,5 milion a dud e Makedonia an Norzh, Bulgaria, Gres hag Albania, ha makedonegerien a gaver ivez e Serbia.\nKar-nes eo ar makedoneg d'ar bulgareg, hag evit yezhoniourien zo, zoken, e vefe ur stumm rannyezhel eus ar bulgareg. Skrivet e vez ar makedoneg gant al lizherenneg kirillek, gant teir lizherenn dibar : ѓ, ќ, ѕ.\nAr makedoneg slavek-se n'en deus netra da welet gant ar yezh a veze komzet e Rouantelezh Makedonia an Henamzer. En amzer-hont e veze komzet eno ur yezh indezeuropek ha ne ouzer ket kalz a dra diwar he fenn, hogen a seblant bezañ bet kar d'an henc'hresianeg.\nWikipedia e makedoneg.\nAdtapet diwar « https://br.wikipedia.org/w/index.php?title=Makedoneg&oldid=1876997 »\nDernière modification le 26 Mae 2020, à 20:55\nKemmoù diwezhañ degaset d'ar bajenn-mañ d'an 26 Mae 2020, da 20:55.


Nolwenn Korbell fuloret a-enep Michel Onfray\nNolwenn Korbell, gant Eric Legret\nPublié le 18/09/16 19:09 -- mis à jour le 00/00/00 00:00\nDigredus eo an doare da zegemer ar 4 % gant sonennoù e brezhoneg, gallaoueg, kreoleg, alsasianeg, korseg .... gant kanerien gallegerien anezhe.\nDisadorn paseet, pevar den erminet e Karaez : Jean Cévaër, Yann-Fañch Jacq, Mikael Bodlore-Penlaez ha Nolwenn Korbell.\nAlies e vez roet ar c'holier da dud kozh, stourmet ganto a-hed o buhez evit yezh ha sevenadur Breizh. Aze e oa daou zen yaouank a-walc'h, ha roet ur prof d'ar stourmer, marc'h labour anezhañ, Yann-Fañch Jacq ivez.\nE galleg e oa bet lavaret ur brav a ziskour, un taol fulor a-enep Michel Onfray, un destenn vrav evel eo gouest Nolwenn da skrivañ, da zibunañ, an dour en he zaoulagad...\nYa, e Paris e vez graet goap ouzh ar Vretoned, ouzh an holl a ra gant yezhoù bihan e Breizh. Ha vat a ra gwelout pegen kreñv ha don e c'hell bout ar stourm hag ar gasoni maget gant kement a ziseblanted, kement a c'halloud n'eo ket doujus ouzh an dud hag o gwirioù.\nMichel Onfray a lâr eo ar yezhoù bihan ur beñveg evit « chom serret warnañ e-unan, un doare meuriad da vont en dro ».\n« Evit 4 % eus an abadennoù....(...) ma yezh a zo e don ma boelloù, ul liamm eo a stag ac'hanon ouzh ma mamm, ouzh ma mab, ouzh ma zud kozh, ouzh ma douar...»\nHag hi da wiskañ ar yezh-mañ evel ur «bizoù, evel ur c'holier ermin»...\nEvit kompren spered al lezenn nevez-mañ, adlenn pennad unan eus an aktourien pennañ, Louis-George Tin : (voir notre article)\nLaret brav! Gourc'hemennoù Nolwenn,ha galon genoc'h.\nTennet he deus daeroù a'm daoulagad...Brav !


Keleier — APLUD\nEmbanner c’hoarioù pedagogel\nDin an dorn\nDiwar-dizh • nevez\nDousigoù • nevez\nKlask ar ger • adembannadur\nN’out ket barzh\nDont e darempred ganeomp\nN’eus ket a oad evit kemer an diviz da zeskiñ yezh e dud-kozh, ha lakaat e anv er c’hentelioù-noz. Niverus int neuze er c’hentelioù roet gant Gwenn e Lannuon, ha plijus eo klevet kanañ e pep prantad. C’hoari Din an Dorn a zo un digarez da ganañ meur a son anavezet…\n15/03/2017 15/03/2017 Keleier\nPresbital kozh Landelo\nUn tregont bloaz zo bennak e oa bet kempennet Presbital Kozh Landelo gant ur skipailh difennerien ar brezhoneg, ar soñj ganto sevel ur greizenn sevenadurel. Hiriv an deiz e vez aozet abardaevezhioù kan, krampouezh pe c’hoarioù! Ur bam eo klevet deraouidi ar yezh (bet o teskiñ ar yezh e-pad…\n15/03/2017 15/10/2017 Keleier\nUn nozvezh c’hoarioù a oa bet kinniget e plas ar veilhadeg a vez d’ar Yaou da noz e Skolaj Diwan Plijidi (Aodoù an Arvor). Entanet eo bet ar bevareidi koulz hag an dredeidi gant Klask ar Ger ha Din an Dorn, goude ur c’hoari a-stroll a vode ouzhpenn 50 skolajiad…\nGouel ar brezhoneg e Tremargad\nUl lec’h a-zoare e oa Gouel Broadel ar Brezhoneg e Tremargad ! Brezhoneg a oa gant an holl, pe dost. Deuet e oa un nebeud mat a dud yaouank gant o zud, met plijet e oant bezañ eno, ha plijetoc’h c’hoazh o welet ur c’hoari o doa bet digarez…\nSkolaj Dukez Anna Roazhon\nE skolaj an Dugez Anna e Roazhon emañ Maksim Crahe o kelenn Brezhoneg d’ar re 3de ha 4re. N’omp ket bet pell da lakaat anezho da c’hoarzhin gant goulennoù Din an Dorn, ken aes da respont outo ma fazier buan-tre alies-mat !\nSkolaj Brizeug Kemper\nE skolaj Brizeug e Kemper e kaver tud yaouank bet skoliataet e meur a skol kentañ derez, Diwan, Dihun pe Divyezh. Gant Mai-Envel, o c’helennerez war ar brezhoneg, hon eus lakaet mogerioù ar skolaj da dregerniñ gant c’hoarzhoù ha bommoù yezh Per-Jakez Helias, bet eno ivez gwechall !\nDiwan an Naoned\nUnan eus brasañ skolioù Diwan eo hini an Naoned. Tro hon eus bet da c’hoari gant bugale CE2, seven hag emren an holl anezho, ha plijet-bras gant an doare nevez-se da implijout ur yezh ne glevont ket holl er-maez eus ho skol. N’in ket bet pell o kemer…\nC’hoarioù Aplud en Oriant !\nDeuit da c’hoari er Galway Diriaou da noz. Aozet gant Emglev Bro an Oriant, en tavarn “Galway”, 18 straed Belgique. Plijadur a vo !!! —————————— Ha plijadur zo bet !!!\n24/11/2015 15/10/2017 Keleier\nNozvezh c’hoari e Skol Veur Brest\nLakaet eo bet brezhonegerien ha nann-brezhonegerien da c’hoari asambles… Un heuliad c’hoarioù evit lakaat perzhidi da eskemm, forzh peseurt live brezhoneg gantañ: evit dont a-benn d’ar pal, e klask ar c’hoarierien kompren en ur selaou, en ur ober, en ur adlavaret gerioù evit bout komprenet. Met pa son ar c’horn-boud…\n17/11/2015 17/11/2015 Keleier\nLoc’het eo lec’hienn Aplud!\nAmañ e vo posupl deoc’h sellet ouzh videoioù c’hoarierien, lenn reolennoù ar c’hoarioù Klask ar ger ha Din an dorn, kavout deiziataer an nozvezhioù c’hoari da zont, urzhiañ c’hoarioù, mont e darempred ganeomp, klevet kaoz eus ar c’hoarioù nevez o tont er-maez, kinnig ho soñjoù…\n05/11/2015 15/10/2017 Keleier\n© 2021 APLUD – Pep gwir miret strizh – Menegoù lezennel\nNeuziañ ha diorren web: APLUD & Florian LANNUZEL


Stiradoù, webstiradoù ha skinwel | Soubenn ar geek\nArchive for the Stiradoù, webstiradoù ha skinwel Category\nPosted in Stiradoù, webstiradoù ha skinwel with tags bed ordinal, Hawai, Japan on Ebrel 14, 2018 by geekezig\nMe gred eo abalamour da d/Terrace House am eus kemeret ur goumanant da netflix. Boys & Girls in the City en doa plijet kalz din warlene. Un tamm ehan a felle din ober met pa ‘m eus gwelet e oa ur bloavezh nevez (Opening New Doors) em eus soñjet e oa poent kregiñ gant Aloha State. E miz Meurzh warlene em boa sellet ouzh Boys & Girls in the City hag e miz Meurzh on kroget Aloha State…\nTerrace House a zo un abadenn skinwel gwirvoud japanat. Tro am boa bet da welet rannoù pa oan e bro Japan ha kavet em boa filmet brav. Kinniget e vez da c’hwec’h den (tri faotr ha teir flac’h) bevañ asambles en un ti, filmet int met pas bepred ha kenderc’hel a reont gant o buhez pemdez, mont da labourat hag all. Gwelet a vezont ingal en o endro “all”, gant o familh pe mignoned. Ur strollad tud vrudet eus bed ar skinwel japanat a vez klevet bep 10 munut tamm-pe-damm, o reiñ o ali war ar pezh a zo bet gwelet.\nMemes meizad eo bepred neuze met ar wech-mañ e tremen an traoù e Hawai. An dud en ti a zo holl japanegerien met un darn anezho a zo eus Hawai, pe n’int ket Japaniz, pe neuze int “hafu” (mamm pe tad japanat met ket egile pe eben). Pal ar Japaniz e deroù ar bloavezh a zo gwellat o saozneg dre vras. Goude-se e vo kentoc’h kavout arvalien e Hawai pe dastum mennozhioù evit o labour, traoù a seurt-se. 36 rann a zo en holl, padet he deus an abadenn 9 miz en holl neuze (un abadenn bep sizhun)! Ar berzhidi a c’hall mont kuit pa fell dezho, reoù nevez a erru buan goude evit chom bepred da c’hwec’h ezel.\nSioul e tremen an traoù er penn-kentañ, n’eus ket kalz istorioù karantez, un toullad prantadoù “stegn” peogwir eo ret kenvevañ met setu tout. Ur blijadur eo bepred sellet ouzh an evezhiadennoù fentus a vez graet gant ar skipailh a sell ouzh an abadenn hag un toullad tud a zo plijus (Yusuke), dedennus (Lauren) pe fentus (Guy). Reoù all a zo torr-penn pe neuze ne vezont ket gwelet trawalc’h evit gouzout mat piv int.\nEn ur stumm ‘m eus kavet e oa nebeutoc’h a brantadoù “drama” eget na oa bet e Boys & Girls in the City met startoc’h e oa ivez kompren perak e oa deuet an dud en abadenn, seblantout a raent kavout torr-penn kenlojañ. Kalz reoù yaouank a oa er penn-kentañ ha goude-se e oa tud o tostaat eus 30 vloaz kentoc’h, splannoc’h e oa gwelet n’em n’em gleve ket tud zo hag e kavent torr-penn bevañ asambles a-benn ar fin.\nNe oa ket displijus ar bloavezh peogwir eo fentus ha brav an abadenn bepred, dedennus e oa ivez gwelet Japaniz o vevañ en ur vro all, en un endro all ha brav gwelet gweledvaoù Hawai! Marteze e oa digempouez un tamm dibab ar perzhidi pe splannoc’h e felle dezho bezañ merzet evit o labour ha ket evit bevañ un dra un tamm dic’hortoz. N’ouzon ket re.\nEmaon o vont da c’hortoz un tamm a-raok sellet ouzh Opening New Doors bremañ met sur on ec’h adkavin an abadenn gant plijadur… benn bloaz? ^^\nAbadenn skinwel produet gant Netflix ha Fuji Television, bet skignet e Japan evit ar wech kentañ etre ar 1añ a viz Du 2016 hag an 29 a viz Eost 2017. Skignet e diavaez Japan gant Netflix.\nPosted in Stiradoù, webstiradoù ha skinwel with tags ekologiezh, politikerezh, XXIvet kantved, XXvet kantved on Genver 11, 2016 by geekezig\nKuzuliet eo bet din an teulfilm-mañ gant ma breur. Un teulfilm dedennus eo diwar-benn an doareoù n’eus mab-den da glask un diskoulm teknel d’ar cheñchamantoù hin, en ur klask mestroniañ pe kaout levezon war an natur : ar geo-ijinouriezh. Dedennus-tre ‘m eus kavet gouzout penaos ez eus bet taolioù-arnod e-pad ul lodenn vat eus an XXvet kantved (goude an eil brezel bed) gant armeoù ha gouarnamantoù ur bern broioù, a-wechoù gant ar pal tagañ broioù all. E lodenn ziwezhañ an teulfilm e vez komprenet perak e c’hallfe seurt binvioù bezañ arc’hantaouet (er Stadoù-Unanet da skouer e vefe aesoc’h lakaat Republikaned ha Demokrated a-du war se eget war un doare da ezteurel nebeutoc’h a CO2…) met ivez an efedoù war hir dermen a vefe KALZ gwashoc’h eget laoskel an hin da dommañ evel m’emañ oc’h ober hirie an deiz. Istorourien, prederourien, kelaouennerien, skiantourien hag all a vez klevet. Un teulfilm skrijus met dedennus-tre.\nTeulfilm sevenet gant Pierre Oscar Lévy. Frañs, 2014, 1e24. Bet skignet war Arte d’ar 24 a viz Du 2015.\nPosted in Stiradoù, webstiradoù ha skinwel with tags skiant-faltazi, XXIvet kantved on Kerzu 27, 2015 by geekezig\nTro ‘m eus bet da zizoloiñ div rann gentañ Sense8 war ur skramm bras e kerzh an netflix fest e Pariz. Un doare plijus neuze, daoust d’ar santad iskis dizoloiñ ur stirad gant tud all er sal, a c’hoarzh pe a ra trouz da vareoù dic’hortoz evidon (pok Lito hag e vignon). Ur pennad (ur miz pe dost) ‘m eus gortozet evit sellet ouzh an heuliad, n’ouzon ket perak. Marteze peogwir n’eo ket Sense8 ur stirad gant cliffhanger e fin ar rannoù kement se. N’em boa ket santet an ezhomm da vont da sellet groñs, diouzhtu. Met buan a-walc’h on aet evit sellet ouzh 12 rann ar bloaz kentañ memestra.\nMa, petra gont Sense8 ? Istor 8 den, un tamm pep lec’h er bed, gant buhezioù disheñvel a “zihun”, liammet etrezo bremañ. Pep hini a zalc’h e bersonelezh met gallout a reont “beajiñ” betek unan all eus ar strollad, komz asambles, ha tamm-ha-tamm gouzout ar pezh a oar ar re all (ober, pe komz da skouer). Kalz fent a zo gant se er penn-kentañ, boaziañ d’an traoù souezhus a zegas da bep hini. Goude-se ez eus ivez un istor tro-dro da “Angelica”, ar plac’h he deus dihunet anezho. Tud a glask war o lerc’h, a glask ober drouk dezho ha ne vez ket komprenet mat perak. Un doare enklask neuze. Pep hini eus e du a ranko ivez tallañ ouzh kudennoù pemdeziek. N’on ket bet kendrec’het tamm ebet gant an tu “enklask” ha skiant-faltazi a zo gant Sense8 evit ar mare. Met plijet on bet gant an tudennoù liesseurt, ar c’henskoazell, an eskemmoù a zo etrezo. An holl a gavan dedennus en o doare, en o saviad. Ral eo gwelet kement a dud disheñvel lakaet en a-raok. Un draig ‘m eus kavet torr-penn (ha droch zoken da vareoù zo) a zo ar fed e vefe PEP TRA e saozneg. Ya ya, zoken e lec’hioù ma rankfe an dud komz swahili, koreaneg, hindi pe c’hoazh alamaneg pe islandeg. Ur vezh un tamm pa grog tudennoù ‘zo da lârat ur ger en ur yezh all (Will o komz koreaneg da skouer pe Wolfgang o komz hindi) padal n’eo ket bet klevet Sun pe Kala o komz er yezhoù-se james! Lu un tamm, padal e seblant ar c’hoant bezañ gwirheñvel ken splann war tachennoù all (filmet eo bet e pep bro resis da skouer!). Evel ‘barzh Something Must Break avat e c’haller lârat gourc’hemennoù evit bezañ dibabet un aktourez treuzjener evit c’hoari ur plac’h treuzjener.\nMa plijus ‘m eus kavet ar stirad, gant prantadoù fromus-tre zoken (4 Non Blondes, mirdi Mec’hiko, ganedigezh an 8) ha dedennet e vin o welet an eil bloavezh a zisplego muioc’h a draoù moarvat (ar seurt servij a glask tapout an dud evelto hag all).\nStirad krouet gant Lana hag Andy Wachowski ha J. Michael Straczynski. Stadoù-Unanet Amerika, 12 rann 50 munut skignet war Netflix adalek ar 5 a viz Even 2015.


Kaozeal:Gwaskogn - Wikipedia\nGeriadur Gregor Rostrenn (1732): GASCOGNE province ou partie de la Guyenne, Goascoign. - GASCON qui est de Gascogne Goasqonn, pl.ed, goasquonnis; Les Gascons, Goasqônis, ar Voasqôned. Soñjomp ivez er Vretoned o deus an anv "Goascogne" da anv familh.\nN'eo ket dre ma faot ma n'eo ket bet miret ar soniad /gw/ er yezhoù romanek, cf brezhoneg gwastañ e-keñver ar galleg gâter.--Trec'hlid mitonet 23 Gwe 2010 da 19:38 (UTC)\nKomzomp diwar-benn ar ger "Gwaskogn", peogwir ez eo danvez ar pennad-mañ, ha n'eo ket diwar-benn traoù all. A bep seurt martezeadennoù a c'haller ober met sklaer eo e kaver ar stumm Gwaskogn er geriadurioù brezhoneg a-gozh, ha n'eo ket e geriadurioù Roparz Hemon hepken. E geriadur Gregor Rostren (1723) emañ, skrivet "Goascoign". E geriadur an Tad Juluan Maner (1659) emañ ivez, skrivet "Goascogn", kenkoulz hag e geriadur L'Armerye (1746), skrivet "Goasscoignn". Hag en Dictionnaire étymologique du breton moyen, gant Émile Ernault, e kaver "Goascoingnn" ivez. --Llydawr 24 Gwe 2010 da 10:38 (UTC)\nKement-se zo mat da c'houzout, ha setu da betra e servij ar pajennoù-kaozeal. Staget em boa Gwaskogn ouzh Akitania, ha ma kaver diazez istorel d'ar ger Gwaskogn e c'houlennan daoust hag unan ken serzh all zo d'an anv Akitania, ha n'em eus ket gwelet e-barzh Gregor, ha perak ne vije ket Akwitania neuze kenkoulz all. Bianchi-Bihan 24 Gwe 2010 da 12:44 (UTC)\nAdtapet diwar « https://br.wikipedia.org/w/index.php?title=Kaozeal:Gwaskogn&oldid=818623 »\nKemmoù diwezhañ degaset d'ar bajenn-mañ d'an 24 Gwe 2010, da 12:45.


Sabad (sorserezh) - Wikipedia\nAr sabad eo bodadeg ar sorserien da noz. Peurvuiañ e vez a-raok ur gouel kristen, hag en ul lec'h didud.\n1 Sabbat sorserezed\n2 Lec'hioù brudet\n5 Er sonerezh\nSabbat sorserezed[kemmañ | kemmañ ar vammenn]\nDa ziforc'hañ a zo etre Sabbat ar sorserezed ha Shabbat er yudevelezh.\nAr ger « shabbath » en hebraeg a dalvez ehanañ, diskuizhañ, nozvezh ar gwener betek ar sadorn, tremenet war-lec'h er gresianeg, hag el latin.\nEvit Pierre-François Fournier, ar ger sabat a zo diveret eus "sabateis", bet implijet en ur varzhoneg « La Vengeance Raguidel », ur skrid moarvat eus deroù an XIIIvet kantved. Sabat en deus ar ster a reuz bras pe cholori, graet gant tud « ensabated » hag a zo bodadegoù sorserezed, e takad ar Vaudois (Alpoù ar su). Arveret eo bet ar ger evit termeniñ sektennoù e diavez d'ar gristeniezh.\nGwallvesket ez eus bet, a-ratozh kaer gant an tamallerien « ar sabbat sorserezed » ha « sabbat yuzev « , evit abegoù droukyoullek. Ar gristennien o vezañ sorc'hennet gant devez gouel sabbat, er relijion yuzev.\nAr meizad sabbat sorserezed a voe krouet e 1400-1430 er Valais.\nSallmann a lavaras evel-hen: « Bez e oa sorserezed ha sorserien, lakaat a raent war o c'horf ur meskaj kig bugale, aberzet dre lidoù yud, nijal a raent prim ha pel, en aer, war kezeg war loened pe war skubelennoù. En em vodañ a raent, e lec'hioù distro, perzh a gemerent e lidoù rennet gant an diaoul, heñvel ouzh ur bouc'h, karout a raent kement an diaoul ha pokat ouzh e doul revr. Dinac'h a raent ar feiz kristen, mac'hañ a raent skeudennoù kristen, echuiñ a rae an abadenn gant ur fouzhadeg dirollet. Ar sorserezed a fouzhe gant diaouled, hag ar sorserien gant an diaouled. Da heul e oa ur banvez, ma veze debret ar vugale bet lazhet en a-raok. »\nAl lec'h a veze dibabet evit seveniñ ur sabbat sorserezed a oa ur frankizenn, ul lann, ul lec'h distro en noz, pe e-tal d'ur stivell pe ul lec'h en digenvez war ur run, ur roc'h pe ur bern mein, pe ul lec'h brudet er ragistor evel un daolvein pe c'hoazh ur wezenn veur en natur. Er XVIIvet kantved, Henry Boguet a reas meneg eus un dañs rond ar sabbat.\nLec'hioù brudet[kemmañ | kemmañ ar vammenn]\nLec'hioù zo a zo brudet da vezañ tachennoù labour pe emgav ar sorserezed: Ar C'hoad Du (Alamagn), ar Menez Moal (Pologn), Carignano (Italia), Kopastatö (Hungaria), Puy-de-Dôme (Bro-C'hall), Stonehenge (Bro-Saoz), Zugarramurdi en Euskal Herria.\nNoz Sant-Yann, danevell, Nikolaz Gogol, 1831\nThe Night on Bald Mountain e-barzh Fantasia, Walt Disney Productions, 1940\nEr sonerezh[kemmañ | kemmañ ar vammenn]\nUn nozvezh war ar Menez Moal, Modest Moussorgski, 1867, diwar ar gontadenn skrivet gant Nikolaz Gogol e 1831\nPaotred ar Sabad, pachpi\nAdtapet diwar « https://br.wikipedia.org/w/index.php?title=Sabad_(sorserezh)&oldid=1893016 »\nKemmoù diwezhañ degaset d'ar bajenn-mañ d'an 25 Gen 2021, da 07:58.


Kuriom - Wikipedia\nAmerikiom – Kuriom – Berkeliom\nNiver atomek 96\nDasparzh an elektronoù : 2, 8, 18, 32, 25, 9, 2\nGremmoù ionadur 1 : 578,08 kJ/mol\n3 : 1 940 kJ/mol\nSkin kenamsav 166 pm\nDouester (≈20 °C) 13,510 g/cm3\nTeuzverk 1 340 °C\nBervverk 3 110 °C\nArabat eo droukveskañ gant Keriom 58Ce !\nUn elfenn gimiek treuzuraniat skinoberiek eo ar c'huriom ; Cm eo e arouez kimiek, 96 e niver atomek ha 247,070 e dolz atomek.\nAn eizhvet aktinid eo e taolenn drovezhiek an elfennoù kimiek.\nE 1944 e voe kevanaozet kuriom-242 a-ratozh-kaer e Skol-veur Berkeley (Kalifornia) gant skipailh Glenn Theodore Seaborg, Ralph A. James, Leon Owen Morgan hag Albert Ghiorso dre skinata plutoniom-239 gant rannoùigoù α en ur c'hiklotron bihan 1,5 m e dreuzkiz :\n239 Pu + 4 He —→ 242 Cm + 1 n\n94 2 96 0\nPevar neutron a voe ouzhpennet d'ar plutoniom-239 a-benn kenderc'hañ Cm-242 hag un neutron. E Skol-veur Chicago e voe gwiriekaet kavadenn ar c'huriom.\nE miz Meurzh 1945, dre an hevelep dazgwered, e voe kenderc'het Cm-240 ha tri neutron.\nE dibenn an Eil Brezel-bed, d'an 11 a viz Du 1945, e voe kemennet dizoloadenn an elfennoù 95 ha 96 gant G. T. Seaborg e-unan e-kerzh un abadenn skingomz evit ar vugale, Quiz Kids, ma oa bet pedet evel skiantour evit respont da c'houlennoù ar selaouerien. Er sizhunvezh war-lerc'h, d'ar 16 a viz Du, e voe embannet ez-ofisiel en emvod an American Chemical Society.\nEn enor d'ar fizikourien Pierre ha Marie Curie, o devoa dizoloet ar radiom, e voe roet an anv curium d'an elfenn 96.\nPriz Nobel ar Gimiezh 1951 a yeas gant Glenn T. Seaborg evit bezañ dizoloet kimiezh an elfennoù pounneroc'h eget an uraniom, hag evit bezañ klokaet taolenn drovezhiek an elfennoù de ouzhpennañ an aktinidoù. Da Edwin Mattison McMillan e voe roet ar Priz ivez, p'en devoa dizoloet an neptuniom e 1940.\nUr metal kalet liv an arc'hant eo ar c'huriom. Par da re e amezeg al lantanid 64Gd eo e berzhioù fizikel, daoust d'ar c'huriom bezañ tost da ziv wezh douesoc'h eget ar gadoliniom :\n7,870 1 313 3 273 1,31\nDisheñvel diouzh re an aktinidoù 90Th ha 92U eo perzhioù kimiek ar c'huriom, ha par da re an amerikiom 95Am ha da re lod lantanidoù ez int kentoc'h.\nN'eus izotop stabil ebet d'ar c'huriom ; war-dro ugent skinizotop ha 7 izomer derc'hanel anezhañ zo anavezet, eus 233Cm betek 252Cm.\nIzotopoù stabilañ ar c'huriom\n242Cm louc'h 162,8 devezh α → 238Pu\nα → 239Pu\nε → 243Am\n244Cm louc'h 18,1 bloavezh α → 240Pu\n245Cm louc'h 8 500 bloavezh α → 241Pu\n246Cm louc'h 4 730 bloavezh α → 242Pu\n247Cm louc'h 1,56x107 bloavezh α → 243Pu\n248Cm louc'h 3,4x105 bloavezh α → 244Pu\n250Cm kevanaozet 9 000 bloavezh β- → 250Bk\nFizikel[kemmañ | kemmañ ar vammenn]\nAbaoe ma 'z eus dazgwerederioù derc'hanel da genderc'hañ tredan (1951, e Stadoù-Unanet Amerika) ez eus bet dastumet un nebeud kilogrammoù Cm-242 ha Cm-244, hag un nebeud grammoù pe viligrammoù eus izotopoù pounneroc'h. Ken kemplezhek eo e hiniennekaat a-douez an dilerc'hioù skinoberiek ma 'z eo aesoc'h ha marc'hadmatoc'h kevanaozañ kuriom dre zazgweredoù derc'hanel diouzh an ezhomm.\nE-lec'h tremen dre an dazgwered Pu-239 → Pu-243 → Am-243 → Am-244 → Cm-244 (a roio Pu-240 dre zigevanad α) e kaver gwelloc'h tremen dre zigevanad ar c'haliforniom :\n252 Cf α\n2,645 b. 248 Cm\nDedennus eo Cm-248 abalamour d'e hanter-vuhez hir.\nTu zo da zastum Cm-245 dre zigevanidigezh Cf-249, a zeu diwar zigevanidigezh ar berkeliom-249 :\n249 Bk β-\n330 d. 249 Cf α\n351 b. 245 Cm\nLantanidoù hag aktinidoù oksidet zo en trelosk a zo bet arveret en dazgweredoù derchanel, a anver trelosk MOX (Mixed OXides, "oksidennoù mesket"). Ret eo tennañ ar plutoniom hag an uraniom eus ar MOX kent didoueziañ al lantanidoù oksidet hag an aktinidoù oksidet ; goude-se e tivesker an amerikiom hag ar c'huriom a-douez an aktinidoù oksidet.\nDre goazhañ fluoridenn ar c'huriom e teuer a-benn da c'hounez ar metal glan : CmF3 + 3 Li → Cm + 3 LiF\nE-touez an elfennoù skinoberiekañ emañ 96Cm. Ganerioù skinoù α galloudus eo Cm-242 ha Cm-244, setu e c'hallont bezañ arveret da c'henel tredan ha gwrez en egorlistri met ken kreñv eo o skinadur neutronoù ha skinadur gamma ma ranker herzel outo gant skrammoù 20 gwezh tevoc'h eget ar re a zo rekis pa implijer Pu-238 ; dilezet eo bet an arver-se neuze, met Pu-238 a c'haller kenderc'hañ dre Cm-242.\nCm-244 zo bet arveret evel andon rannoùigoù α ar skalfadventerioù dre skinoù X a zo el listri-ergerzh bet kaset betek Meurzh a-benn dielfennañ reier.\nAdtapet diwar « https://br.wikipedia.org/w/index.php?title=Kuriom&oldid=1968002 »\nKemmoù diwezhañ degaset d'ar bajenn-mañ d'an 22 C'hwe 2022, da 07:16.


Even | 2011 | Soubenn ar geek\nDielloù evit Even, 2011\nPosted in Filmoù on Even 28, 2011 by geekezig\nUr sapre film eo Balada triste de trompeta. Adalek ar roll-digeriñ ez eus tu da santout-se. Ur film o kontañ istor Bro Spagn met ivez istor ar sinema ha karantez ar sinema spont, gwadek met ivez karantez an tudennoù lakaet a-gostez.\nKalon ar film a zo emgann daou glown evit karantez ur plac’h met kalz traoù all a zo tro-dro (met n’em eus ket c’hoant lârat re!). Un dibab sonerezh dispar, un dibab lec’hioù dreist (El Valle de los Caídos! Pegen brav ha spontus al lec’h-se. Laouen on o welet anezhañ en ur film a-benn ar fin), ur skipailh fardañ dreistordinal… Kazi direbech eo a-fed teknik (an efedoù ispisial em eus kavet un tammig gwanoc’h). Da c’houde eo ret dont a-benn da vezañ fromet gant an istor-se ha da c’houzañv kalzig traoù rukunus. Me ‘zo deuet a-benn a kreñv em eus kavet ar film. Start eo skrivañ diwar-benn ur film ken pinvidik gant aon kemer un hent fall pe ankouezout re a draoù…\nUr film iskis eo Meek’s Cutoff. Moarvat ne blijo ket d’an holl. Kregiñ ra an traoù gant ur strollad familhoù kollet. Roet o doa arc’hant da Veek evit ma sikourfe anezho da erruout buanoc’h e-lec’h ma fell dezho en em staliañ. Mont a reont war-raok en aner, kazi dispi. Meek a zeu ordin a-benn da gendrec’hiñ anezho da vont pelloc’h ha da genderc’hel.\nEchuiñ a ra ar film tamm pe damm e memes doare, divizet o deus kaout fiziañs en un den all ha pep hini a c’hall ijinañ ma teuont a-benn pe get. Etretan ne c’hoarvez ket kalz tra estreget gouzañv, espern an dour, koll spi. Tamm-ha-tamm ez eus reoù zo o tont da vezañ un tamm parano pe o kaout c’hoant mont war-gil. An holl o deus keuz, se ‘zo sur. Un tammig hir eo ar film neuze, met iskis awalc’h eo pegen efedus eo memestra (ur prantad suspens spontus a zo d’ur mare zo zoken ^^). Ne alifen ket ar film-se evit tud o deus c’hoant kaout dudi dibreder avat.\nUr sell a voe trawalc’h ha setu ur c’houblad o tiwan. C’hoarzhadennoù er straedoù ha divizoù start. Ur c’houblad brav. Siwazh, un toullad bloavezhioù warlerc’h, skuizh pep hini gant e labour, dle an ti war o chouk ha traouigoù torr-penn ar vuhez pemdez e krogont d’an em gannañ. Brav ha poanius eo Blue Valentine. Rak ouzhpenn bezañ istor tudennoù e c’hall bezañ forzh peseurt istor karantez, kroget mat hag aet da hesk tamm-ha-tamm. Ar film a zo savet en ur mone-done etre kejadenn Dean ha Cindy hag an amzer vremañ pa tro fall an traoù. Dizingal eo an tammoù met kreñv awalc’h eo an hollad ha bamus Michelle Williams ha Ryan Gosling.\nPosted in Filmoù on Even 22, 2011 by geekezig\nNic ha Jules a zo ur c’houblad evurus ha o bugale a zo laouen ivez. Joni a zo o vont d’ar skolveur ha Laser a zo ur c’hrennard boutin ha sportour. Araok ma yafe kuit e c’hoar vras e c’houlenn diganti pellgomz evit gouzout piv eo an den en deus roet sper d’o mammoù. Ober a reont anaoudegezh gant Paul neuze, perc’henn war ur predti hag un atant bio. Moarvat n’o doa ket soñjet ar vugale en defe an darvoud-se kement a-bouez e buhez ar familh a-bezh. Paul a gemer muioc’h mui a blas er familh betek ma vefe digempouezet buhez ar c’houblad zoken.\nUr film diwar-benn ar familh eo The Kids Are All Right. Ur familh divoutin, eveljust, met ivez ur familh evel an holl familhoù, gant kudennoù, raktresoù, hiniennoù a rank bevañ asambles. An aktourien a zo dispar hag un aergelc’h plijus a zo gant an hollad, skañv met gwirheñvel, fromus ha fentus.\nPosted in Levrioù with tags galloud, itrikoù on Even 22, 2011 by geekezig\nN’ouzon ket piv en deus bet mennozh ar golo euzhus-mañ a lak da soñjal en ur romant doare arlequin pe un dra evelse. Netra da welet. Romant Derrière le masque gant Louisa May Alcott a zo un istor XIXvet kantved spontus awalc’h. Jean a erru en ur familh binvidik evit kelenn d’ar verc’h, plijus kenañ eo, fin, un drugar. Met e gwirionez ez eus ur raktres spontus gant ar plac’h. Adalek ar penn-kentañ e vez komprenet emañ Jean o c’hoari ur rol, met er fin tout hepken e vez komprenet pep tra, gant an holl tudennoù bet toellet ganti.\nUr plac’h spontus eo met bamus war memestro hag adalek ar penn-kentañ he deus plijet din, zoken m’eo kentoc’h plijus ivez ar familh binvidik ha n’on eus ket c’hoant dre ret e c’hoarvezfe traoù fall dezho. Ul lusk plijus a zo gant ar romant ha lennet e vez buan-tre, c’hoarvezout a ra pep tra buan awalc’h. Moarvat e oa LM Alcott dedennet gant ar vicher a aktourez (Jo March a felle dezhi bezañ aktourez ivez d’ur mare bennak) hag e-barzh ar romant-mañ e teu splann ar galloud a c’hall seurt plac’h kaout war an holl. Meur a wech e-pad ma lennadenn ec’h ijinen an istor e stumm ur film, gant dilhad brav ha gweledvaoù saoz kaer. Evidon-me n’eus ket bet ha na gomprenan ket mat perak…\nUr romant souezhus a ledanna c’hoazh ma sell war oberenn ar skrivagnerez.\nNerdz – Trede bloavezh\nPosted in Stiradoù, webstiradoù ha skinwel on Even 21, 2011 by geekezig\nN’ouzon ket perak n’em boa ket sellet ouzh trede bloavezh Nerdz. Koulskoude ec’h echue an eil en un doare dispar. Kregiñ a ra neuze an trede bloavezh gant heuliad ar pezh a c’hoarvezet eveljust. Ret eo d’ar boatred kontañ gevier da Garoline diwar-benn he mamm. Echuiñ a ra buan a-walc’h an afer-se siwazh ha goude-se n’eus ket kalz traoù resis o tremen. Kavet ‘m eus un tammig hir ar bloavezh, hag ingal e kaven e oa istorioù/farsadennoù o tont en-dro. Un toullad rannoù “ispisial” a zo ha dre vras int ar wellañ (Nedeleg, spont, Batman giz-kozh…). Fin ar bloavezh a zo dedennus-tre avat, a-fed teknik da gentañ (traoù nevez a zo tu d’ober gant ar c’hamera, ar fardaj a zo pouezus-tre…) abalamour e tremen an traoù e diavaez ar ranndi. Un tammig digempouez eo ar bloavezh neuze met n’eo ket fall penn-da-benn. N’ouzon ket penaos e vo ar pevare met plijus eo atav an traoù ouzhpenn war an DVD, ar wech-mañ e kinnig skipailh Nerdz komz diwar-benn rannoù resis da skouer.\nPosted in Filmoù on Even 21, 2011 by geekezig\nDic’hortoz mik eo emdroadur istor Midnight in Paris, film diwezhañ Woody Allen. Kregiñ a ra an traoù gant ur c’houblad amerikaned o touristañ e Pariz, un toullad mizioù araok o eured. Tapet eo heñ gant ar romant emañ o klask skrivañ hag ar blijadur en deus o tizoloiñ kêr Pariz. Sorc’hennet eo un tamm gant ar vuhez a oa er bloavezhioù 20 er gêr-se hag an arzourien a veve d’ar mare-se. Un nozvezh bennak, en ur bourmen e koll e hent hag ec’h erru en ur gouel gant Scott ha Zelda Fitzgerald… Bamet eo rak ar bed-se hag awenet spontus evit mont war-raok gant e romant met n’eo ket gwall zedennet gant e vuhez gant Ines.\nUr film plijus-tre eo Midnight in Paris peogwir ne gaoze ket kement-se diwar-benn ar gêr a-vremañ met an doare ma c’hall un arzour (pe an dud dre-vras) bezañ dedennet ordin gant penaos e oa an traoù gwechall. Un tammig spered The Purple Rose of Cairo a zo gant Midnight in Paris. Goude ur mare e c’hortozer peseurt arzour emañ Gil o vont da welet hag ar veaj digredus-se a zo plijus-tre. Un tammig hegaset on bet gant ar sonerezh, un meskaj jazz hag akordeoñs romantel. Met e gwirionez ez eo tu displijusañ ar film. An aktourien a zo mat-tre, met ar “c’hallaoued” na servijont ket da galz tra e gwirionez. Ur souezhadenn blijus eo neuze film diwezhañ Woody Allen.


Metis a oa ur verc'h da Okeanos ha Tethys, kentañ gwreg Zeus, ha doueez ar Furnezh. Un hudourez e oa.\nΜῆτις / Mễtis e oa hec'h anv e gregach. Talvezout a ra kement ha « gwidre, kuzul ».\nHervez ar pseudo-Apollodoros, hi eo a ali Zeus da reiñ ul louzoù da g-Kronos evit e lakaat da zislonkañ e vreudeur hag e c'hoarezed a oa bet kluket gantañ.\nGoude e timez da Zeus, ha hi eo e wreg kentañ. Koulskoude e klask kas anezhañ diwar he zro en ur gemmañ he neuz atav evit diflukañ a-dre e zaouarn. A-benn ar fin, setu hi brazezet. Diouganet he devoa Gaia (an Douar) e c'hanje Metis ur verc'h, ha ma vije brazezet c'hoazh e vije ur mab, ha hennezh a ziskarje galloud e dad, tre evel ma oa bet diskaret galloud Kronos gant Zeus, ha galloud Ouranos gant Kronos a-raok.\nEvit mirout ouzh an darvoudoù-se e sachas Zeus e bried Metis betek o gwele, gant komzoù flour, hag e lonkas anezhi dre widre, ha dre ober kement-se e lonkas furnezh an doueez. Sed a voe fin Metis, ha Zeus goude da embann e roe-hi kuzulioù dezhañ en e gof.\nan asteroidenn (9) Metis, er bloavezh 1848,\nloar Yaou, Metis, e 1979.\nAdtapet diwar « https://br.wikipedia.org/w/index.php?title=Metis&oldid=1815531 »\nDernière modification le 14 Kzu 2018, à 18:52


Daouzekved pennad — II - Wikimammenn\nDaouzekved pennad — II\nR. Prud’homme, 1903 (p. 324-325)\n◄ ’Læc’h ma oe merzeriet sant Stefan. — Eur blei deut da vean danvad Oferen bred en Sant-Stefan. — Kenavo d’ar C’honsul Be ar Rouane. — ’Læc’h ma vije laket gwech-all ar c’horfo maro ►\nLein a deu goude, eul lein servijet d’an holl war eun dro. Eman war zibenn, pa zav an Tad Menier hag a lavar da *gannad Frans pegement eo glac’haret holl gristenien Jeruzalem ’boue ma ouzont ec’h a d’o c’hwitaat. Da vihanan e hellfont heuilh anean a spered beteg Amsterdam, kær-benn ar Holland, elæc’h m’eo gelvet da vont evit evesaat ouz tud ha treo Frans hag ouz hec’h enor. Petra bennag e lez en Jeruzalem, a dra zur, eul loden euz e galon, eun hanter marteze anei (dimidium animæ meæ), herve lavar ar barz latin Horas.\nAdtapet diwar « https://br.wikisource.org/w/index.php?title=Daouzekved_pennad_—_II&oldid=105317 »\nKemmoù diwezhañ degaset d'ar bajenn-mañ d'an 9 Eos 2017, da 17:10.


« The Belle of Brittany », ur songomedienn e Broadway – Dispak\n« The Belle of Brittany », ur songomedienn e Broadway\nPublished on 08/06/2022 08/06/2022 by Tudi Crequer\nD’an 13 a viz Mezheven e vo lidet an Tony Awards. Roet e vo ton d’ar gwellañ arvestoù kan-ha-dañs e-kerzh un nozvezh evel ma plij da Stadunaniz aozañ. Ha gouzout a rit e oa bet ur songomedienn e Broadway diwar-benn istor karantez ur Vreizhadez eus Pont-Aven ?\nPell a-raok na vefe klevet ar brezhoneg war leurenn an Eurovision e oa bet graet anv eus Breizh war planchod salioù Broadway ! E deroù an 20vet kantved e oa bet kanet istor karantez ur vaouez yaouank a Bont-Aven. E-pad daou viz, etre miz Du 1909 ha miz Genver 1910, e oa bet c’hoariet 72 gwech an arvest kan-ha-dañs diwar-benn istorioù karantez ur Vreizhadez yaouank anvet Babette. A-raok en em gavout e New-York he doa graet « berzh bras » an abadenn er Queen’s Theatre e Londrez. Ar wech kentañ ma oa bet kinniget d’an arvesterien a oa c’hoarvezet d’ar 24 a viz Here 1908.\nUn istor a garantez\nKregiñ a ra an istor e-kerzh an 18vet kantved, e Koad Amour, war ribloù ar stêr Aven. Babette, ur vaouez yaouank, merc’h Poquelin, ur miliner pinvidik a zo da eurediñ gant ur Parizian, mestr-keginer brudet anezhañ. Met Babette a ra anaoudegezh gant ur paotr all, Raymond de St. Gautier, mab an aotroù Markiz, dindan skourroù ur wezenn vurzhudus. Talmiñ a ra o c’halonoù gant ar garantez pa bar o daoulagad an eil war egile evit ar wech kentañ.\nSiwazh evit an amourouzien, ne fell ket da dad Raymond de St. Gautier leuskel anezhañ da zimeziñ gant Babette. Ar Markiz kozh, rivinet ha dindan dle, en deus sonjoù all evit eured e vab. C’hoant en deus e timezfe gant an dimezell Denise de la Vire, pennhêrez ur familh pinvidik. Honnezh avat ne fell ket dezhi e vefe lavaret dezhi gant piv fortuniañ ha kavout a ra gwelloc’h mont gant ar C’hont Victoire de la Casserolle.\nNec’het-bras eo an aotroù Markiz kozh gant divizoù ar re yaouank. Eüruzamant evitañ e kompren d’ar c’houlz-se emañ dalc’het e holl zle gant Poquelin, tad Babette ! Asantiñ a ra ar miliner pinvidik da reiñ da argouroù e verc’h ar bromesa da zilemel an holl dleoù-se. Laouen-holl eo an dud, al laboused a gan, ar bleunioù zo e bleuñv hag ar garantez a zo trec’h. Pep tra a echu brav neuze evit an amourouzien (hag evit an aotroù Markiz !).\nKoad Amour, ul lec’h mil anavezet\nDic’hortoz eo, a-dra sur, e vefe bet divizet buheziñ un arvest e Pont-Aven ha nebeut a ditour a zo da lenn diwar-benn krouidigezh ar songomedienn-mañ evit kompren ar rag hag ar perag. E Ti an douristed, da skouer, den n’en deus ket klevet anv ebet eus an arvest kozh-se. Setu, perak e oa bet dibabet maezioù Breizh evit an abadenn ? Ha deuet e oa unan eus ar broduerien di pe gwelet taolennoù livourien Pont-Aven ? Un tammig dedennet e oan bet o lenn anv unan eus an daou sonaozour just a-walc’h : Howard Talbot. Hogen, hervez un enklask bihan war internet, ne seblant ket an den bezañ Breizhad anezhañ. Ganet e oa bet er Stadoù-Unanet en ur familh a orin eus Iwerzhon, ha pa oa oadet a bevar bloaz e oa aet gant e familh da vevañ e-kichen Londrez. Skrivet ez eus bet gantañ pezhioù-c’hoari kanet brudet e deroù an 20vet kantved, en o zouez, “The Belle of Brittany”.\n“N’anavezan ket an arvest kan-ha-dañs-mañ, met n’on ket souezhet e vefe bet eus ar songomedienn-mañ, eme didrabas Gerard Berthelom, eus Pont-Aven, un den dedennet-bras gant istor e gumun. A-raok ar c’hentañ brezel bed e veze gwelet estrañjourien e-leizh e Pont-Aven, pe e vefe Amerikaned, Saozon pe Alamaned.” Arabat disoñjal e oa “anavezet Pont-Aven en Europa a-bezh” a zisklêr an istorour amatour.\n“Anavezet e oa Pont-Aven en Europa a-bezh” – Gerard Berthelom, istorour\nDedennus eo teurel pled ouzh al lec’hioù meneget en arvest kan-ha-dañs hervez Gerard Berthelom. Kregiñ a ra ar songomedienn gant ar ganaouenn “Le Bois d’Amour” (e galleg en destenn), hag anavezet mat e oa Koad Amour d’an ampoent ! Ouzhpenn un daolenn eus al lec’h-se a zo bet livet. An hini vrudetañ sur a-walc’h eo “Le Talisman” livet gant Paul Sérusier diwar guzulioù Paul Gauguin. E Koad Amour e oa bet savet Gouel al Lanneg gant Théodore Botrel, kaner La Paimpolaise, ivez. Aozet e oa bet evit ar wech kentañ ar gouel folklorel-mañ e 1905 hag “ur brud etrebroadel a oa gantañ” hervez Gerard Berthelom. “E-padan abardaez, goude un dibunadeg e kêr, ez ae an dud betek Koad Amour. Eno, Théodore Botrel, e wreg hag o mignoned barzh, a gane “gwerzioù” ha “sonioù”, hag evit klozañ e veze kinniget ur pezh-c’hoari skrivet ha c’hoariet gant Botrel” a lenner war lec’hienn internet ar gouel, hag a vez aozet c’hoazh bep bloaz.\nUn draig all a zo fentus da verzout. Perc’hennet eo Koad Amour gant ar familh Kervarkêr. Hag awenet e oa bet tudenn an aotroù Markiz de St. Gautier gant pinvidien familh Kervarkêr ? Bravat kendegouezh atav.\nSellet ha selaou ouzh an arvest\nEvel-just, ne oa ket bet filmet an arvest kan-ha-dañs, met chom a ra memes tra un nebeud poltriji eus an aktourien hag aktourezed war al leurenn. Enrollet e oa bet tonioù ha sonioù ar songomedienn ivez ha gallout a reer kavout anezho war internet. War al lec’hienn USCB Cylinder Audio Archive e kaver ar son « Two giddy goats » en em gave e dibenn an hanterenn gentañ. Souezhus-mat eo kalite uhel ar son, sklaer evel lagad an naer ! Farsus eo war un dro klevet kanerien o vegeliat a-hed ar ganaouenn. Un nebeud pladennoù ha tonioù all a gaver war al Library of Congress. Un diveradenn, un doare medley, eus ar songomedienn a oa bet enrollet ivez gant ar Columbia Record. Evel ma c’hoarvez alies gant Broadway, ne oa ket bet enrollet ar sonioù gant an aktourien hag aktourezed orin war ar pladennoù met gant kanerien ha kanerezed all.\nDiwar ar pozioù am eus lennet, ne‘z eus ger brezhoneg ebet er c’hanaouennoù. Hogen, graet e veze anv eus hor bro (« Brittany ») ouzhpenn ur wech, dreist-holl er ganaouenn Daffodil time, Amzer ar roz-kamm, ur vleunienn a zo arouez ur garantez gwirion ha leal.\nSkeudenn : Aktourien hag aktourezed “The Belle of Brittany” war leurenn Broadway. Gwirioù miret gant Glenn Christodoulou Collection.\nPiv on-me ?\nCopyright ar skeudenn : Pascal Sacleux\nSkignañ ar pennad-mañ war ar rouedadoù\nArzoù, Istor, Keleier, MemorBreizh, Broadway, Glad, Istor, Kan, Kanaouennoù, New-York\nPrevious Previous post: Eurovision : « Un tamm muioc’h a dud a vo eget e Yaouank, ‘gav din ! »\nNext Next post: E Menez Are, ur skol evit repuidi yaouank dilezet gant ar Stad [1/2]\nE Menez Are, ur skol evit repuidi yaouank dilezet gant ar Stad [1/2]\nEurovision : « Un tamm muioc’h a dud a vo eget e Yaouank, ‘gav din ! »\nKentelioù brezhoneg ar CNED : “Forzh petra eo !”\nMa’z oc’h dedennet da gemer perzh er gelaouenn kasit ur postel deomp war :\nResevit ar c’heloù diwezhañ dre bostel (gwiriit ho stroboù) !